«Бобурнома»нинг янги нашри тақдим этилди\n12:28 / 14.02.2020\nБугун, 14 февраль Ахборот ва оммавий коммуникациялар агентлигида Заҳириддин Муҳаммад Бобур таваллудининг 537 йиллигига бағишланган «Шоҳ, адиб ва шоир» мавзусида давра суҳбати ва «Бобурнома» китоби тақдимоти бўлиб ўтди.\nТадбирда йиғилган ижодкорлар, олимлар Бобурнинг ҳаёт йўли, унинг ватанпарварлиги, ижоди, комилликка ундовчи асарлари, бетакрор шеърияти, у илгари сурган ғояларнинг ёш авлод тарбиясида муҳим аҳамиятга эгалиги ҳақида сўз юритишди. «Бобурнома» асари тўғрисида турли қизиқарли ва тарихий маълумотлар бериб ўтилди.\n«Бобурнома» қомусий характердаги асарлардан бўлиб, унда илм-фан, урф-одат, ижтимоий-сиёсий, табиий этнографик билимлар моҳирлик билан ифодаланган. Ушбу муҳташам мажмуа жаҳон адабиётининг нодир, дурдона асарларидан ҳисобланади.\nТадбир доирасида агентлик тасарруфидаги «O‘qituvchi» нашриёт-матбаа ижодий уйи томонидан чоп этилган «Бобурнома» китоби тақдимоти бўлиб ўтди. Бу китобнинг ўзига хос жиҳати тушунарли тилда ёзилгани таъкидланди.\nШунингдек, «Бобурнома» асаридан ташқари «Ўзбекистон миллий энциклопедияси» давлат илмий нашриётининг «Икки даҳо — икки бебаҳо» ва «Императорнинг туғилиши» (Бобурнинг ёшлиги) китоблари тақдимоти ҳам ўтказилди.


3 weeks ago\tМаданият Comments Off on Тўйлар ва бошқа маросимлар ўтказиш тартибини бузганлик учун жавобгарлик белгиланди\nПрезидент тўйлар, оилавий тантаналар, маърака ва маросимлар ўтказиш тартибини бузганлик учун жавобгарликни назарда тутувчи қонунни имзолади Фото: doca-tours.com Шу йилнинг 17 март куни Ўзбекистон Республикаси президенти “Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонунни имзолади. Қонунга мувофиқ Маъмурий жавобгарлик тўғрисидаги кодекс янги 192-1-модда, яъни тўйлар, оилавий тантаналар, …\n3 weeks ago\tМаданият Comments Off on Ички саёҳатлар ва оммавий тадбирлар вақтинчалик тўхтатилади\nМамлакатда коронавирус тарқалиши билан боғлиқ вазият барқарор ҳолатга келгунга қадар ички туризмни ривожлантиришга доир тадбирларни тўхтатиш тавсия этилди Фото: KUN.UZ Вазирлар Маҳкамасининг 2020 йил 17 март кунидаги коронавируснинг мамлакатга кириб келиши ва тарқалишининг олдини олиш юзасидан чора-тадбирлар дастурини тайёрлаш бўйича Республика махсус комиссияси қарорига кўра, сайёҳлик компаниялари, жамоат ташкилотлари ва …\n3 weeks ago\tЖаҳон Comments Off on Имом Ал-Бухорийнинг Самарқанддаги ёдгорлик мажмуаси мутлақо янги лойиҳа асосида барпо этилади\nДавлат дастури доирасида Имом Ал-Бухорийнинг Самарқанддаги ёдгорлик мажмуасини янги лойиҳа асосида қайта барпо этиш белгиланган Фото: qadamjo.uz Президентнинг 2020 йил 2 мартдаги “2017-2021 йилларда Ўзбекистон Республикасини ривожлантиришнинг бешта устувор йўналиши бўйича ҳаракатлар стратегиясини “Илм, маърифат ва рақамли иқтисодиётни ривожлантириш йили”да амалга оширишга оид давлат дастури тўғрисида”ги ПФ-5953-сонли фармони билан тасдиқланган …\n3 weeks ago\tЖамият Comments Off on 19 март куни Ўзбекистонда кутилаётган об-ҳаво маълумоти\nФото: KUN.UZ Тошкент шаҳри. Ҳаво ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 10-12 даража илиқ, кундузи 23-25 даража иссиқ бўлади. Қорақалпоғистон Республикаси, Хоразм вилояти. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 8-13 даража илиқ, кундузи 20-25 даража иссиқ бўлади. …\n3 weeks ago\tЖаҳон Comments Off on Учта вилоятда ДСБ бошлиқлари ўзгарди\nЖиззах, Фарғона ва Тошкент вилоятларида давлат солиқ бошқармаларида янги бошлиқлар тайинланди. Фарғона вилояти давлат солиқ бошқармаси бошлиғи Юнусжон Зоҳидович Насимжонов Ўзбекистон Республикаси Президенти фармойишига асосан Жиззах вилояти давлат солиқ бошқармаси бошлиғи этиб тайинланди. Юнусжон Насимжонов Юнусжон Насимжонов 1967 йил Тошкент шаҳрида таваллуд топган. У янги лавозимида Абдукарим Сапарович Ишназаров ўрнида …\n3 weeks ago\tИқтисодиёт Comments Off on «Ўзбекнефтгаз»: Таъмирдан кейин 5та қудуқдан кунлик 350 минг куб метрга яқин табиий газ олина бошланди\n«Ўзбекнефтгаз» АЖ бошқарув раиси топшириғи билан қудуқлар фаолияти кўриб чиқилди. Бунинг натижасида сўнгги уч кунда таъмирлаш ва бурғулаш ишларидан сўнг, 5та қудуқдан кунлик 350 минг куб метрга яқин табиий газ олина бошланди. Бу ҳақда жамият матбуот хизмати хабар бермоқда. Жумладан, Муборак нефт-газ қазиб чиқариш бошқармасига қарашли «Жайрон» газконденсат конидаги 4-сонли …\n3 weeks ago\tИқтисодиёт Comments Off on Beeline ўз абонентлари учун Kun.uz сайтига киришни бепул қилди\nBeeline Uzbekistan коронавирус туфайли Kun.uz ва яна 4та сайтга киришни бепул қилди. «Сизлар Covid-19 коронавирусининг тарқалиши ҳақида йирик ва ишончли манбалардан тезкор ва энг муҳими, расмий маълумотларни олишингизни истаймиз», дейилган компания баёнотида. Beeline Uzbekistan абонентларидан 18 мартдан бошлаб қуйидаги онлайн янгиликлар нашрларидан фойдаланганда интернет-тўлови ечилмайди: -Gazeta.uz -Daryo.uz -Uznews.uz -Podrobno.uz -Kun.uz Таъкидланишича, …


Денисовни РПЛга олиб чиққан Хацкевич ва Шацких “Ротор”ни тарк этади\n14 июнь, 2020, 13:55\nРоссия Миллий футбол лигаси ғолиби сифатида премьер-лигага йўлланма олган “Ротор” бош мураббий Александр Хацкевични истеъфога чиқариши кутилмоқда. Бу қарор жамоанинг натижаларига боғлиқ эмаслиги айтилмоқда.\nХацкевич 2019 йилнинг декабрь ойида жамоани қабул қилиб олганидан кейин Ўзбекистон терма жамоаси сафида энг кўп гол урган Максим Шацкихни ёрдамга чақирган эди. Агар Хацкевич истеъфога чиқадиган бўлса, катта эҳтимол билан унинг ёрдамчиси Шацких ҳам жамоадан кетади.\nРоссия премьер-лигасида тўп суришга тайёргарлик кўраётган “Ротор”да Ўзбекистон терма жамоаси ҳимоячиси Виталий Денисов ўйнайди. У йил бошида волгоградликлар таркибига қўшилган эди.\nВиталийга ухшаган мехнаткаш уйинчилар жуда кам учирайди.\nМилий терма жамога чакирса зарари тегмасиди.\nНимага деганда тажриба рухан кучли.ракобатан кочмайди.\nБу уфадаги гандонлар денисовни ажратиб куйди миллий терма котокни чикади бу таркиб билан ж/чга\nЖуда тугри Денисов жонкуяр


Kutubxona - Said Ahmad. Zumrad (hikoya) / Kiril\nSiz shu sahifadasiz: Said Ahmad. Zumrad (hikoya) / Kiril\nАсар номи Зумрад (ҳикоя)\nАзизанинг бу ерга келганига энди бир ҳафта бўлди. У йўлга чиқаётганида, ўзим ҳам бир дам олиб келарман, деб ўйлаган эди. Дам олиш қаёқда, вақтида овқат ейишга ҳам қўл тегмайди.\nБунда икки юздан ортиқ бола дам олади. Бири чўмилиб шамолласа, бошқаси парманчак тераман деб оёқ-қўлини тимдалатиб келади. Буларнинг ҳаммаси врачга ташвиш. Айниқса футбол деган нарсага болаларнинг ўчлигини айтмайсизми. Ишқилиб, кунига ё тирсаги, ё тиззаси шилиниб кетишига қарамай, тўп тепишгани тепишган.\nБолалар-ку, майлига-я, кунига сават-сават нарса ташиб, узоқ-яқиндан келадиган ота-оналарнинг хархашасини айтмайсизми!\nАзиза овқат олиб келган ота-оналарни лагер ичига киритилмаслик масаласида бошлиқ билан бир неча марта уришиб ҳам олди.\n— Бунақада болалар дам олиш у ёқда қолиб, қайтага касал орттириб кетишади-ку.\nУнинг бу гапига бошлиқ елка қисиб, чорасизлигини билдирди.\n— Қандоқ қиламиз, энг камида саксон километр йўл босиб келса-ю, боласини кўролмай кетса, яхшимас-да, доктор.\nАлбатта, бошлиқнинг гапида ҳам жон бор. Аммо Азиза уларнинг дардга чалиниб қолиш хавфидан безовта. Мана, эшик олдида велосипед рулига сават илган ўрта яшар бир киши ҳансираб турибди. Азиза уни лагер ичига киритмади. Ҳозир деразадан унга қараб тураркан, бирдан раҳми келди.\nБечора саксон километрли тоғ йўлидан велосипедда келибди. Яна шунча йўл босиб қайтиб кетиши керак. Терга ботиб кетибди. Унинг аҳволини кўриб чидаб туролмади. Олдига чиқди:\n— Нима қилардингиз, ахир бола сизни кўриб уйига кетгиси келади. Бу овқатларни ҳам чакки олиб келибсиз.\nУ хижолат чеккандек жавдираб қаради.\n— Энди синглим, шу биттагина боламиз... Онаси йиғлаб эси кетяпти. Мен-ку чидаяпман...\nАзизанинг ҳам боласи биргина. Борди-ю, у ҳам олисда бўлса қай аҳволга тушаркин, эҳтимол, бундан ҳам узоқ йўлни пиёда босиб келармиди. Бирдан Азизанинг кўнгли юмшаб, жилмайди.\n— Майли, битта шарт, опкелган овқатларни бермайсиз. Ўзи билан бемалол тўйиб гаплаша қолинг.\nАзиза уни бошлаб ичкарига олиб кирди-да, болани чақириб келиш учун одам юборди.\nИчкаридан болаларнинг қий-чуви эшитилиб турибди. Трусичан қора-қура болалар у ёқдан-бу ёққа бир-бирини қувлашиб юришипти. Танасига оҳак суртилган дарахтлар орасидан чодирлар, фанердан қирқиб ишланган фил, туя, шерлар кўриниб турибди.\nКўзлари қисиққина қизча худди эшик тагида бояги кишининг тиззасига ўтириб олиб нималардир деб жавраяпти. Дадаси унга қараб яйраб илжаяди. Унинг башараси худди эриб кетаётганга ўхшайди. Сертомир қўллари билан қизчанинг сочини силайди, тинмай пешонасидан ўпади.\nАзиза унга қараб ўтириб жуда завқланиб кетди. Деразага бағрини бериб, ундан кўз узолмай қолди. Дадаси қизга икки плитка шоколад берди. Қиз докторхона томонга бир қараб олди-да, шошиб рўмолчасига ўраб, орқасига беркитди. Азиза унинг қилиғидан илжайиб қўйди.\nЭшик тақиллади. Азиза то ўгирилиб қарагунча, эшик очилиб, ўттиз беш ёшлардаги бир жувон кирди.\n— Доктор, мумкинми? — Аёл қимтиниб унга яқин-лашди.\n— Нима гап, тинчликми?\n— Тинчлик, ўғлим икки-уч кундан бери бот-бот иситмалаб қўяди. Нималигини билолмаяпман. Бир кўриб қўйинг, барака топкур.\nАзиза бу жувонни шу атрофда яшайдиганлардан эканини дарров билди.\n— Амбулаторияга бормадингизми? Ахир мен лагердаги болаларга қарайман.\nЖувон бир муддат индамай туриб қолди-да, ялинган оҳангда деди:\n— Ўзингиз кўриб қўя қолинг. Уйимиз унча узоқ эмас. Амбулаторияга бориш қийин, ўн икки километр юриш керак.\nАзиза ноилож қолди, кийиниб, у билан бошлашиб ташқарига чиқди. Бояги киши ҳамон қизчасининг бошини силаб ўтирар эди.\n— Доктор, келаси гал ойисини олиб келсам, майлими, — деди у Азизага ўгирилиб. Азиза кулиб бош ирғаб қўйди.\n... Жувон олдинда сўқмоқдан йўл бошлаб борарди. Азиза унинг орқасидан қараб бораркан, бу жувонни қайда кўрганман, деб ўйларди.\nСўқмоқ юқорига кўтарила бошлади. Жувон оёқ изи тушавериб текисланиб кетган каттакон харсангга чиқиб Азизага қўл узатди.\nШунда Азиза унинг икки қоши орасидаги жуда ҳам келишган чизиққа кўзи тушди. Энди таниди. Бу бир вақтлар ўз рақслари билан томошабинларни мафтун қилган Зумрад эди. Нима бўлди? Бу томонларда у нима қилиб юрибди? Ўша даврдаги қиёфасидан икки қошининг орасидаги чиройли чизиғу кулганда ёйилиб кетадиган ўнг бетидаги кулдиргичи қолипти, холос. Ростдан ўшамикин?\nЖувон уни қўлидан тортиб, олдинга ўтказиб олди.\n— Йўқ, йўқ, мен кетингизда юраман. Қоматингиз жуда чиройли экан, тамоша қилиб кетаман.\nЖувон хандон ташлаб кулиб юборди. Унинг оппоқ садафдек тишлари юзларини яшнатиб юборди.\nБўлди. Бу ўша Зумраднинг ўзи. Азизанинг кўзига бундан беш йиллар олдин Зумраднинг телевизордаги ўйини кўриниб кетди. Ўша ўйин унинг охирги ўйини бўлса керак. Шундан кейин Зумрад бутунлай кўринмай кетганди.\nЎша пайтларда Азиза мединститутни эндигина битириб, аспирантура ҳаракатида эди. У аспирантурага кира олмади. Бекорга икки ой умри ўтиб кетди. Министрликнинг тақсимотидан ҳам тушиб қолди. Унинг устига, Ҳакимжоннинг кимлиги маълум бўлди. Икки йил қалбида эъзозланган муҳаббат ҳислари уни алдади. Ҳакимжон у билан ҳамкурс, келишган, қора қош, қора кўз йигит эди. Бир-бирларини яхши кўришарди. Институтни битириб, тўй қилишмоқчи эди. Дипломлар қўлга теккандан кейин Ҳакимжон бутунлай бошқа одам бўлди қўйди. Қўлида врачлик дипломи бўла туриб, эски касбини қилиб, аллақайси поликлиникага тиш техниги бўлиб жойлашиб олди. Азиза кўп ўйларди. Ўйлаган сари Ҳакимжон ундан нари кетарди. У эртанги кунини кўз олдига келтиришга уринарди. Аммо эртаси Ҳакимжонсиз бўлиб кўринарди.\nНималар бўляпти, деб ўзидан сўраёлмасди Азиза. Аммо шу хаёллар орасида Ҳакимжоннинг қоп-қора кўзлари бир ялт этарди-ю, унинг қалбини бир дам ёритиб, бутун вужудига ҳоким бўлиб оларди.\nАзиза ўйлади, ўйлади, бу ўйларнинг охири шу бўлдики, қанчалик қийин бўлмасин, уни юракдан сидириб ташлаш керак, деган хулосага келди.\nҲакимжон энди у билан жуда бепарво гаплашар, ҳиссиз, ҳаяжонсиз, ўлик гаплар билан унинг вақтини оларди. Шундай учрашувларнинг бирида Азиза унга энди учрашмайлик, йўлимиз бошқа-бошқага ўхшайди, деди.\nБу гап Ҳакимжонга унча малол келмади. Гўё бу гапни у кўпдан кутаётгандек:\n— Ихтиёр ўзингда, аммо билиб қўй, бир кун пушаймон бўлиб юрма, — деди.\nАзиза унинг юзига тик қаради:\n— Ҳеч қачон!\nАна шундан кейин ораларида ҳеч нарса қолмади. Тўрт ойдан кейин унинг уйланганини эшитган Азиза бир сескангандек бўлди. Шу пайтгача юрагининг бир четида Ҳакимжон ўчаётган чўғдек гоҳ йилт этиб, гоҳ сўниб турарди. Энди бу чўғнинг юзини бутунлай кул босгандек бўлди. Аммо бирон баҳона бўлиб биринчи муҳаббат эсига келганда, Азиза бекор кетган ҳисларига ачинарди-ю, Ҳакимжоннинг кўзлари оловдек чақнаб, вужудининг бир четини жиз этиб куйдириб қўярди.\nУ кунлар ўтиб кетди. Азиза чинакам муҳаббатини топган, шу муҳаббат ҳислари билан энди у бахтиёр эди.\nЗумраднинг садаф тишлари Азизани бир нафас бўлса ҳам болалик кўчаларига судрагандек бўлди.\nТепаликка чиққунча Азиза чарчаб қолди. Икковлари кўкатга ўтиришди. У жувоннинг атрофини ажин ўрай бошлаган кўзларидан кўзини узмасди.\nҚандай чиройли қиз эди-я. Ҳусн ҳам шунчалик тез тугарканми?\nБир вақтлар ҳусни, санъати билан ҳаммани лол қилган қиз қандайдир аянч бир аҳволда Азизанинг қаршисида ўтирарди. Унинг эгнида ранги ўчиб, гуллари билиб бўлмайдиган ҳолга келган крепдешин кўйлак, оёғида аллақачон модадан қолган қора туфли, бошида дуррача.\nҚандоқ кийинарди-я! Студентлар ётоғидаги қизлар фақат унинг кийимларини гапиришарди, газетадан андаза қирқиб, жўн матолардан уникига ўхшаган кўйлак тикишарди.\nЖувон ўрнидан турди. Ғириллаб эсаётган шабада кўйлакларини тортқилаб, этакларини белига ўраб ташлади. Ҳали ҳам унинг қомати ўшандай нозик, аллақандай ёшлик тароватини уфуриб турарди.\nЙўлга тушишди. Пастликлардаги арчазор орасидан дам олиш уйларининг корпуслари, баланд чўққиларда эриган шамдек осилиб қолган қор уюмлари кўриниб турарди. Пастда асфалт тасмасидан югурган қизил, кўк автобуслар болаларнинг ўйинчоғидек бўлиб кўзга ташланарди.\nУлар сўқмоқдан ошиб, кенггина йўлга чиқиб олишди. Сал ўтмай, тоғ қишлоғининг ободгина гузари кўринди.\n— Етдик, — деди у. — Ҳу, анови қайроғочнинг таги бизники.\nГузарда бир-икки магазин, чойхона, автобус стантсияси, сартарошхона бор эди.\n— Шошманг, — деди Азиза тўхтаб. — Сиздан бир нарсани сўрамоқчи эдим, сиз Зумрадхон эмасмисиз?\nУ бош ирғаб қўйди. Аммо бу савол кўнглига оғирроқ ботдими, ё бирор кўнгилсиз воқеани эслатиб қўйдими, жадал юриб олдинга ўтиб олди-да унга қарамай деди:\n— Ҳа, ўша Зумрадман. Мана, келдик.\nУнинг овозида қандайдир аламли титраш бор эди.\nБир тавақали эшикдан кенггина ҳовлига киришди. Уй билан айвон пойдевори тоғ қишлоқларига хос харсангдан кўтарилган бўлиб, деворнинг нариги томонига қараб ўсган кекса тутнинг илдизлари очилиб ётарди. Азиза томирини сел ювиб кетган бўлса керак, деб ўйлади.\nТандирга ўт қалаётган кампир тутаётган косовининг учини ариққа тиқиб, четга ташлади-да, уларнинг истиқболига чиқди.\n— Келдингизми, айланай. Эркинжон энди ухлади. Айвондаги кичкинагина пашшахонада бола ухларди.\nАзиза пашшахонанинг четини кўтариб, боланинг пешонасини ушлаб кўрди: сал иситмаси бор.\nБоланинг юз тузилишлари, қоп-қора қошлари унинг кўксига найзадек санчилгандек бўлди. Ким бу? Бу кимнинг боласи?\nЗумрад тут тагидаги салқин супага жой қилиб бўлган эди. Азиза ҳардамхаёл билан супага келди. У Зумраднинг қандайдир маҳзун қиёфасига тикилар экан, ҳаяжо-нини яширолмади.\n— Менга қаранг, бу ерларда нима қилиб юрибсиз. Ахир сиз пойтахт йигитларининг орзуси эдингиз. Нима бўлди?\nЗумрад кўзларини бир нуқтага тикиб туриб қолди. Киприклари орасида нимадир милт-милт қилиб турарди. У кўзини яширди-да, дуррачасининг учи билан артиб олди. Зўр билан илжайди.\n— Пешона экан. Тақдир ўйини кимларни сарсон қилмаган.\nКампир тандирдан узилган бир сават нонни супа четига қўйиб кетди. Зумрад чўғ ушлагандек чаққонлик билан тўртта кулчани дастурхонга олиб қўйди.\n— Айтинг. Зумрад, нима бўлди? — дея яна саволини такрорлади Азиза.\nЧой устида Зумрад бошидан ўтганларини гапириб берди:\n— Ҳамма бало битта озиқ тишим оғришидан бошланган. Индонезиядан келган меҳмонларга контсерт беришимиз керак эди. Ўша куни эрталаб турсам, тишим зирқираб оғрияпти. Бир кун аввал паркда мороженое еган эдим. Оғриқ зўрайганидан зўрайиб, бир ёқ юзим-пиёладек шишиб чиқипти. Нима қилишимни билмайман. Поликлиникага қараб чопдим. Ёшгина, келишгангина тиш доктори жағимни очиб қараб, шиш пайтида суғуриб бўлмайди, деб дори суриб қўйди. Оғриқ азобида уйимга кетяпману, докторнинг қоп-қора қошлари хаёлимдан кетмайди. Кечқурун бўладиган контсерт ҳам кўзимга кўринмай, кўрпага бурканиб ётиб олдим. Ҳали ҳам докторнинг қош-кўзи шундоққина кўриниб турибди. Яна олдига бордим. Яна дори кўйиб, яна эртага келинг, деди. Ҳозир эсимда йўқ, тишимни суғургандан олдинми паркка бордик. Шу-шу бўлди-ю, ҳар куни учрашадиган бўлиб қолдик. У ҳар контсертимизга келарди. Олдинги қаторга ўтириб, менинг чиқишимни кутарди. Мен ўшанда фақат унга ўйнаб бераётгандек бутун кучимни, санъатимни сарф қилиб ўйнардим. Тамошадан кейин бирга кетардик. Уйимгача кузатиб қўярди. Бир куни саҳнада ўйнаб турибману, залдан уни қидираман. Йўқ. Келмапти. Бунақа одати йўқ эди-ку, деб ташвиш қиламан. Қандай қилиб ўйинни тамом қилганимни билмадим. Саҳна орқасидан чиқиб келаётсам, чиройликкина бир қиз рўмолга ўралиб турибди. Тўхтадим.\nҚиз ботинқирамай олдимга келди-да, титрок товушда деди:\n— Бахтимга ғов бўлманг. Ҳакимжон акамни мен севаман.\nАввалига ҳеч нарса тушунмадим. Кейин бирдан баданим музлаб қолгандек бўлди.\nЎша куни уйга қандоқ етиб борганимни билмайман. Эртанги контсертда биринчи рақсни жуда ҳам ёмон ўйнадим. Бир-икки одам иримига чапак чалгандек бўлди. Бир маҳал қарасам, иккинчи қаторнинг четроғида Ҳакимжон ўтирибди. Билмадим, қаердан куч пайдо бўлди. Бир ўйнаб кетдим. Чапак устига чапак. Тўрт марта ўйнатишди. Чиқиб кетаётганимда Ҳакимжон йўлимни тўсди. Индамай ўтиб кетавердим. Бир нима дейишга тилим йўқ. Уни ҳам ҳайдагим, ҳам чақиргим келади. Ўзимни қўлга олиб, энди учрашмайлик, сизни бошқа одам севаркан, дедим. Ҳакимжон хандон ташлаб кулади. Ҳадеб, вой тентак қиз-э, вой аҳмоқ қиз-э, деб ҳиринглайверди. Ана шундан кейин турмуш қурдик. Бошида яхши яшадик. Кейин мени театрга юбормай қўйди, чидадим. Уни жо-нимдан ҳам яхши кўрардим. Нима деса тайёр эдим. У кўп ишлар, кўп пул топарди. Бир бола кўрдим. Эрим ҳар ёз шу Осмасойда дўкон очади. Атрофда дам олиш уйлари кўп бўлганидан тиш олдириб, тиш солдирадиганларнинг кети узилмайди.\nТиш солдириш баҳонаси билан бир жувонга илакишиб қолди. Ҳар кеча дўконда қолиб унинг тишини ковлайди. Ахири, у билан кетди. Битта болам билан йўл пойлаб ўтирибман. Ким билади, бировнинг бахтига чанг солганим учун такдир мени жазолаяптими? Ёлғизлик жонимга тегди. Мен муҳаббатга ўзимни қурбон қилмоқчи эдим. Йўқ, бўлмади. Қарс икки қўлдан чиқар экан. Энди яна театрга қайтмоқчиман...\nБола уйғониб, онасини чақирди. Зумрад шошиб зинадан тушди-ю, айвонга қараб чопди. Чопаётганида сочларининг тўлқин уриши бирам чиройли, бирам ўзига ярашиқли. Азиза пиёладаги чойни дастурхонга қўйиб, унинг кетидан борди.\nБола кўзини очган. Зумрад тепасида меҳр билан унга қараб турарди. Азиза боланинг кўзини кўрди. Ҳа, ўша Ҳакимжоннинг кўзлари.\n— Ана, доктор опанг дори берадилар, тузалиб кетасан, қўзим.\nАзиза боланинг томоғига чой қошиқнинг орқасини тиқиб, танглайини қаради, кўз милкларини очиб кўрди.\n— Ташвиш қилманг, шамоллапти. Дори ёзиб бераман, тузалиб қолади.\n— Эртадан кечгача чўмилгани чўмилган. Биласиз-ку, тоғдан муздек қор суви келади, унга чўмилиб бўладими...\nЗумрад Азизани гузаргача кузатиб чиқди.\nКеч кириб, қуёш чўққидан ҳатлаб ўтиб, энди ён бағирларда гунафша ранг соялар қолганди.\nАзиза сокин тоғ сўқмоғидан кетаркан ўйларди. Ўйларди-ю, ўйи чувалиб, уни олисларга судраб кетарди.\nУ ёшлигини, биринчи муҳаббатини ўйлаганда, эслаганда ҳамиша ўша дилга маҳкам ўрнашиб олган муҳаббат ҳислари бағрига чақирарди. Ҳакимжоннинг оловдек ёниб турган кўзлари бир дам кўксини бошқатдан куйдириб ўтарди. Шу бир оний хотира уни энтиктирарди.\nАзиза бағрига чақираётган биринчи муҳаббат билан ҳозир юзма-юз турибди. У кўзларда энди ўт йўқ, улар шармсизлик ойнаси, йўқ, йўқ, нурсиз бир шиша синиғи бўлиб кўриняпти унга.\nАгар Азиза ўшанда муҳаббатнинг алдамчи ҳисларига берилганда, ўз иродасини қўлига ололмаганда, у ана шу алданган аёлдан ҳам аввал қурбон бўларди.\nАзиза шуни эслади-ю, бирдан сесканиб кетди. Қадами тезлашди.\nБир вақтлар саҳнада юлдуз бўлиб порлаган бу санъаткор энди ожиз бир аёлга айланибди.\nУ шу аҳволда қолармикин?\nЧинакам зумрад порлаши керак.\nСонсиз прожекторларнинг нурида у ҳали кўп ихлос-мандларнинг кўзини ўйнатиши керак. Чинакам зумрад бўлиб жилваланиши керак.\nАзиза шундай хаёллар билан битта-битта босиб кетаркан, пастда, асфалтга чиқаверишдаги ёлғизоёқ йўлда велосипед миниб кетаётган кишини кўрмасди. У киши ҳали паст-баланд тоғ йўлидан шу аҳволда аллақанча йўл босиши керак.\nҚуёш бутунлай ботиб кетди. Осмону фалакда сузиб юрган кўрпадек увада булутгина қип-қизил чўғ бўлиб ёнарди.\n"http://www.kutubxona.com/wiki/index.php?title=Said_Ahmad._Zumrad_(hikoya)_/_Kiril&oldid=5710" dan olindi


Карсоқовларни таъминлаш мўлжалланган\nУрдундаги «Қуръони Каримни муҳофаза қилиш жамияти» Қуръонни имо-ишоралар тилида тафсир қилиш лойиҳасини эълон қилди. alarabiya.net ахборот сайтининг хабар қилишича, лойиҳа беш йиллик амалиётга мўлжалланган.\nАҳмад Размак ишора луғати билан шундай дейди: «Мен уйда ота-онамнинг Қуръон ўқиётганларини кўрар ва улардан ушбу китобнинг тафсирини сўрар эдим, лекин улар менга тўғри шаклда тушунтириб бера олмас эдилар. Мен эса уни билишни жуда ҳам истар эдим. Энди эса таржимон борлиги сабаб бу иш жуда ҳам ажойиб суратда муяссар бўладиган бўлди».\nУнинг дўсти Солиҳ Форис бунга қўшимча қилиб: «Қуръон раббоний шариатдир, биз хатога йўл қўймаслик учун уни билишни истаймиз», деди.\nБиринчи лойиҳа ўз хусусиятига кўра тарихий ҳисобланади ва Қуръон тафсирини имо-ишоралар тилида тўла тақдим этадиган видеолавҳани ўз ичига олади.\nБу лойиҳани амалга ошираётганлар уни Урдундаги 10 мингдан ортиқ кар-соқовларга тақдим этишни ўз олдиларига мақсад қилиб қўйганлар. Диний уламолар ва мутахассислардан тузилган махсус қўмита бу ишда машҳур тафсир китобларига таянади.\n«Қуръони Каримни муҳофаза қилиш жамияти» мудири Умар Субайҳий: «Қуръони Карим тафсири мутахассис уламоларнинг бири томонидан ўрганиб чиқилди ва тафсир амалиёти асносида уламолар тўқнаш келадиган барча муаммоларнинг воқеий ечими топилди. Мисол учун, муташобеҳ ‒ маъноси равшан айтилмаган оятларни ғайб ва охират ҳақида маълумот берадиган бошқа оятлар билан изоҳланади ва уларнинг ҳаммаси тафсир амалиёти олдидан имо-ишора тили таржимон томонидан шарҳлаб берилади...\nЛойиҳа 5 йил муддат ичида амалга оширилади. Чунки Қуръони Каримнинг оятлари 6000дан ортиқ бўлиб, уларнинг ҳар бирининг шаръий ҳикмат ва маъноси бор. Шу боис, Қуръон оятлари маъноларини таржима қилишда уламолар қўмитаси томонидан катта эътибор талаб қилинади», ‒ деди.\nЛойиҳани амалга оширишда унинг моддий таъминоти алоҳида эътиборга моликдир. Чунки ҳар бир нусханинг таннархи 150 АҚШ долларига тўғри келади. «Қуръони Каримни муҳофаза қилиш жамияти»нинг умумий алоқалар бўлими ходими Ҳассом Ҳаёрийнинг атишича, 5000 нусханинг таннархи 750 минг АҚШ долларига тўғри келади. Жамият ҳозирча кар-соқовларга бепул тарқатиш учун 2000 нусханинг таъминотини ўз зиммасига олган.\nТадқиқотларга кўра, кар-соқовларнинг 95% саводсиздир, уларнинг ичида ўқиш-ёзишни биладиганлар жуда ҳам озчиликни ташкил қилади.\nМаълумот учун: имо-ишора тили биринчи бўлиб 1620 йилда Мадридда (Испания) нашр қилинган. Кейин 1740 йили француз руҳонийси илк дунё имо-ишора тилини тақдим этди ва 1755 йилда кар-соқовлар учун хайрия ҳиобига иш юритадиган мактаб очди ҳамда ҳаётини шу ишга бағишлади. Ушбу мактабни битирганлардан бири америкалик эди. У ўз юртига қайтгач, 1817 йилда Америкада ҳам кар-соқовларга мўлжалланган бир мактаб очди.\nБугунги кунда мазкур лойиҳанинг амалга оширилиши Қуръони Каримга хизмат бўлиш билан бирга, инсоният жамиятининг махсус кўмакка муҳтож бир қисми учун мусулмонлар томонидан муносиб бир ёрдам бўлиши жуда ҳам қувонарли ҳол, албатта.


Сервер Жепаров: "Саудия Арабистони европалик мураббийлар эвазига кучаймоқда" » Ўзбекистон янгиликлари – Zamin.uz\n13 ноябрь 2019, 19:23\nХабарингиз бор, Ўзбекистон терма жамоаси 14 ноябрь куни Саудия Арабистони, 19 ноябрда эса Фаластин билан ЖЧ-2022 саралаши доирасидаги ўйинларда майдонга тушади.\nЎзбекистон миллий терма жамоаси сафида ўйин ўтказиш бўйича мутлақ рекордчи бўлиб турган, яқиндагина янги Ўзбекистон ўсмирлар терма жамоаси бош мураббийи этиб тайинланган Сервер Жепаров билан Саудия Арабистони билан баҳсдан олдин суҳбатлашдик.\n- 2011-2013 йилларда Саудия Арабистонида, "Ал Шабаб" клубида фаолият олиб боргансиз. Саудия Арабистони терма жамоаси ҳақида нималар дея оласиз? Уларнинг футболчилари билан бизникилар ўртасида қандай фарқ бор?\n- Мен Саудия Арабистонида ўйнаганимга жуда кўп бўлди. Орадан анча вақт ўтди. Шу боис Ҳозирги терма жамоа ҳақида кўп ҳам маълумотга эга эмасман. Ўзбекистонлик ва саудиялик футболчилар ўртасида жуда ҳам катта фарқ йўқ деб ўйлайман. Аммо уларда маҳаллий чемпионати жуда ҳам юқори савияда эканини таъкидлаш лозим. Ўзингиз ҳам кўраётган бўлсангиз керак "Ал Ҳилол", "Ал Аҳли", "Ал Иттиҳод" каби клубларда кучли ва тажрибали легионерлар ўйнашмоқда. Бундан ташқари тахминан 15 йилдан буён европалик мураббийлар ишлаб келишмоқда. Хорижлик мураббийлар ёрдамида маҳаллий футболчилар ўсишмоқда, ривожланишмоқда. Саудиялик футболчилар техник томонлама яхши кўрсаткичларга эга, тактик томонлама ҳам яхши савияга эга.\n- Хабарингиз бўлса керак Эрве Ренар бошчилигидаги Саудия Арабистони терма жамоаси ЖЧ-2022 саралашида кутилмаганда иккита дуранг қайд этди. Шундан кейин маҳаллий журналистлар терма жамоанинг натижалари пасайишига миллий чемпионатда легионерлар сонининг жуда кўплигини сабаб қилиб ёзишди. Бугунги кунда Саудия Арабистони чемпионатида иштирок этувчи клублар йил бошида 6 нафар хорижлик футболчини рўйхатдан ўтказа олишади. Сизнингча легионерларнинг кўплиги терма жамоа ўйинига таъсир қиладими?\n- Менимча бу нарса терма жамоага кўп ҳам таъсир қилмаса керак. Сабаби клубда кучли хорижлик легионер ўйнаяптими маҳаллий футболчилар унга етишга ҳаракат қилишади ва натижада футболчи сифатида ўсишади, профессионал бўлишни ўрганишади.\n- Тошкентда совуқ кунлар бошланиб кетди. Саудиялик футболчилар совуқни ёмон кўришишлари аниқ...\n- Йўқ, улар совуқни жуда ҳам ёмон кўришади (кулади). У ерда доим иссиқ бўлгани учун совуқда футбол ўйнаш учун анча қийин бўлади.\n- Демак, совуқ ҳаво бизнинг терма жамоамиз учун каттагина устунлик берадими?\n- Жуда катта эмас-ку, аммо қандайдир устунлик беради албатта. Сабаби бизнинг йигитлар керак бўлса қорда ҳам футбол ўйнашган.\nТеглар: Сервер Жепаров Саудия Арабистони\nЯнгиликлар » Спорт » Сервер Жепаров: "Саудия Арабистони европалик мураббийлар эвазига кучаймоқда"\n15:14 Бугун 21:05. Саудия Арабистони U-19 - Ўзбекистон U-19\n19:15 U-19 Осиё Чемпионати-2020 саралаш баҳслари тақвими тасдиқланди


Исмат Хушевнинг наманганлик курсдоши Раҳимжон Ирисов ҳикоя қилади… | ДУНЁ ЎЗБЕКЛАРИ | Mobile Version\nИсмат Хушевнинг наманганлик курсдоши Раҳимжон Ирисов ҳикоя қилади…\n06/21/2020 Ismat Khushev Бош мақола\nУ бир кун келиб албатта машҳур бўлади, – дейишарди курсдошлар.\nТаниқли ва машҳур ўзбек журналисти Шароф Убайдуллаев, таниқли ёзувчи Мамадали Маҳмудов, журналист Мирёқуб Қобилов, шоир ва драматург Тўра Мирзо, республика фавқулодда вазиятлар вазирлиги матбуот хизмати раҳбарларидан бири Исмат Хушевнинг синфдоши Азамат Суюнов, журналист Қурбон Эшмат, тарихчи олим, профессор Шухрат Барлос, ёзувчи Абулқосим Мамарасулов, Исмат Хушев бош муҳаррир бўлган пайтда Китоб тумани прокурори бўлган Хасан Эштемиров, Китоб туманида жойлашган вилоят миқёсидаги касалхонага ўттиз йил раҳбарлик қилган шифокор Қахрамон Жўраев ва Исмат Хушев билан бир синфда ўқиган синфдошлари, вилоятлардан келган курсдошлари, жумладан мен – Раҳимжон Ирисов.\n– Тошкет давлат университети, ҳозирги Ўзбекистон Миллий университетини журналистика факультетида 1976-1981 ўқув йиллари ўқиганлар Исмат Хушев номини, ўзини яхши билишади. У аввал факультетнинг сиртқи, сўнг кечки бўлимида таҳсил олди. Икки йил биз билан кундузги бўлимда ўқидию, Москвага – Ломоносов номидаги университетга ўқишини кўчириб кетди. Икки йиллик талабаликнинг беғубор, беташвиш, бетакрор кунларини бирга ўтказдик. Исмат Хушев факультетдаги тадбирларни олиб борганида нутқининг равонлигидан иштирокчилар ҳузур қилишарди. Бир куни ҳассос олим Озод Шарофиддинов билан учрашув бўлди. Жаҳон адабиётининг билимдонига Исмат Хушев хозирги испан адабиётидан тушунча беришини илтимос қилди. Сўнг Гарсиа Маркес ижоди хақида сўради. Бизнинг курс талабалари, тўғриси, жаҳон адабиётидан жуда нўноқлигимизни билдириб қўйдик. Гап Маркес ҳақида бораётганида бир курсдошимиз Карл Маркснинг “Капитал” асаринн тилга олиб жуда ўнғайсиз ҳолга тушган эди…\nҲа, Исмат кўпларни лолу хайрон қолдирарди.\nТалабалик йилларимизнинг кузи Сирдарёнинг “Оқолтин” туманида ўтарди. Меҳнатдан сўнгги шеър айтишувида Исмат биринчи бўларди. Ора-чора бошқа факультетларга бориб шеър ўқирдик. “Физиклар ва лириклар”. “Химиклар ва лириклар”, “Шарқона лирика” деб номланган гурухимиз гоҳ физика, гоҳ химия, гоҳ шарқшунослик факультети талабалари ҳузурида бўларди. Исмат шу соҳа вакилларини ёки шу фанларга омухта шеърларни шундай маҳорат билан айтардики, қарсаклар узоқ-узоқ давом этарди. Масалан, “Вибрация”, “Гунглар монологи”, “ Броун ҳаракати” каби Асқад Мухтор, Муҳаммад Раҳмон, Мирзо Кенжабек шеърларини муаллифларидан кўра яхширок ёд айтарди…\nЎқиш даврида кўплаб олий ўқув юртлари талабаларига шеър ҳислатини юқтириб келардик. Кунларнинг бирида ҳамшаҳрим Мирзаҳаким Тўхтамирзаев таҳсил олаётган Решетов номидаги рус тили ва адабиёти институтига борадиган бўлдик. Институт толибу талабаларинииг рус адабиётидан чуқур билим олишларини эътиборга олган Исмат Ғафур Ғулом номидаги адабиёт ва санъат нашриётининг таржима бўлимига бориб, “катта шоирлардан” таклиф этишни маъқул кўрди. Аммо ишхонага оддий кийимда келган шоир акаларимиз катта учрашувларга шу кийим билан боришга ийманардилар. Шунда Исмат нашриёт қаршисидаги дўкондан бешта кўйлак, бешта галстук сотиб олди. Шоир акаларимизга совға қилди. Институтдаги учрашув талабаларнинг хотирасида бир умр мухрлайган бўлса ажаб эмас.\nЎша давр шоирларининг жуда кўпи Исмат Хушевга атаб шеърлар битгани ҳамон ёдимда. Дўстимизнинг минбарбоплиги учун “Исмат партия” деб кўния қўйган Халқ шоиримиз Абдулла Орипов “Исматга шеърият нисбатан бўлғуси” деб байтлар бағишлаганди.\nЖаҳон адабиёти классиклари хақида гап кетганда муаллимага Исмат: “ҳозирги замон япон шеърияти ҳақида нима биласиз” деб савол ташлади. “Мен ҳам сизлар билганни биламан…”, деб жавоб берди у. “Унда нега профессорлик унвонини олгансиз ?!” деса бўладими.\nҲар тонг, ҳар тун “ВУЗ городок” йўлларидаги шеър айтишувларда Исматнинг овози бошқаларникидан жаранглирок, ёқимлироқ эди. Негаки, олис вилоятнинг олис қишлоқ мактабида ўқиб юрган кезларида Тошкентга – Ўзбекистон радиосига келиб “Пионер эрталиги”да бошловчилик ҳам қилган, собик иттифоқ республикалари ўқувчилари орасида “Артек”да кўп бўлганди…\nХалқимизда “Қуш уясида кўрганини қилади” деган ҳикмат бор. Исматнинг адолат, ҳақиқат устуворлиги йўлидаги мақолаларида отаси Маҳмуд аканинг ўрни катта бўлган. У гарчи мактаб ўқитувчиси, директори, фаҳрий педагог бўлганда ҳам тумандошларининг муаммоли масалалари билан Тошкентга кўп келарди. Бир кун у сумка тўла ҳужжатларини кўрсатди. Қишлоқларда кооператив уй қуриляпти. Аммо унда мол-қўй боқилиши ҳисобга олинмаган. Домла ўша куни кечроқ хурсанд келдилар. Курилиш вазирлигига учраб, ортиқча даҳмазалар ўрнига туман ва қишлоқ аҳолиси учун зарур иншоотлар бўлиши кераклигини тушунтира билибдилар.\nИсматнинг “Ўзбекистон адабиёти ва санъати”, “Туркистон”, “Саодат”, “Ҳаёт ва иқтисод”, “Иқтисод ва ҳисобот”, “Миллий таълим” газета-журналларидаги чиқишлари чинакам воқеа бўларди. У теша тегмаган мавзуларни олиб чиқарди. Шунинг учун ҳам вилоятларга борганда муаммога учраган одамлар уни қуршаб олишарди. Ана шундай учрашувлардан бири Янгиқўрғон туманидаги “Кўксарой” дам олиш масканида бўлган эди. Шунда у кўплаб одамлар дардини эшитди. Охири қайтар чоғида “кимнинг масаласи бўлса, мана шу йигитга учрасин” деб мени кўрсатди. Мен ўша йиллари “Халқ сўзи”нинг вилоятдаги илк мухбири эдим.\nКунларнинг бирида “Ўзбекистон адабиёти ва санъати” газетаси бош муҳаррири, устоз Аҳмаджон Мелибоевни “Туркистон” газетаси жамоаси ёш журналистлари учрашувига таклиф этишади. Аҳмаджон акага Исмат икковимиз эргашиб бордик. Жуда мазза учрашув бўлди. Шунда устозга савол бўлди “Икки шогирдигиздан қай бирига кўпрок ишонч билдирасиз?” Аҳмаджон ака вилоятда ишлаб келаётган мен ҳақимда кўпроқ гапирдилар. Бу вактда ўзининг фавқулодда чиқишлари билан кўпчиликни ром этган, кўпчиликни чўчитиб юборган Исмат Хушев ҳақида ҳар қандай ақлли одам ўйлаб гапириши аниқ эди. Шу боисми, Аҳмаджон ака “Исматжон ўзбек журналистикаси учун алоҳида мавзу, бу мавзу йиллар ўтиб ўзининг баҳосини олади”,- деб жавоб қайтардилар.\nИкки йил аввал тили ва дили бир бўлган курсдошим ҳақида Самарканд ва Китоб оралиғидаги Австралиядан аъло табиат қўйнида – “Мингчинор” масканида кўп ва хўб сўзларни эшитдим. Кимдир уни “Афросиёб” поездига ўхшатди. Ўзидан аввал овози келади деб. Кимдир уни самода из қолдирадиган самолётга қиёс қилди. Овозидан ўзи тез учади деб. Мен эса унинг ўз синфдошлари, “кўрпада тепишиб катта бўлган жамалак ошналари”га муносабати ҳақида гапирмоқчиман.\nДаврада ҳамма синфдошлари бел бериб, қўл қовуштириб туришди. Сўнг табрик сўзи айтишга чиқишди. Улардан бир-икки нафари қиёмига етказиб гапиришди ҳам. Аммо гапни қийворишдан кўра ишни дўндиришлари шундоққина сезилиб турарди. Улар орасида мана 40 йилдирки деҳқон бозорида арава тортиб, уй-рўзғор ғамини аритгани ҳам бор экан.\nБу инсон Исмат ҳақида жимжимадор гапиролмади. “Мен гапирганларнинг гапларига қўшиламан…” деёлди холос. Унинг ўз синфдошининг бағрига отилиши, қучоқлаб кўришиши ҳамманинг кўнглини бузиб юборди. Кейин билдимки, Исмат пойтахтимизда ишлаб юрган кезлари ҳар гал Китобга борганда синфдош дўстларидан хабар олар, уларнинг катта-кичик муаммосига елка қўяркан. Энг муҳими аравакаш синфдошига моддий ёрдамини канда қилмаган экан…\nКурсдошимнинг опалари, поччалари, акаси ва жиянлари бир-икки оғиз сўз айтиб сарпо кийдирдилар. Қўшни республика вакиллари қозоқнинг чопони ва қалпоғини кийдиришганда “Исматнинг Наполеондан бир қарич ўсиб кетгани”ни тилга олишди. Даврада кулги кўтарилди опаларининг эса “онам сенинг кўйингда оламдан ўтдилар, отам ҳам сенинг дийдорингга тўймай эрта чўкиб, у дунёга кетдилар. Илоҳо руҳлари шод бўлсин,” – деган тилаклари мустажоб бўлсин.\nКурсдош дўстим Исмат Хушевнинг тақдиридаги не чигалликлар бўлса ўтиб кетган бўлсин. Ўз юртига, ватанига, уни ўсиб-улғайтирган, камолга етказган, ҳақгўй инсон қилиб етишувида гарчи у танимаган бўлсада, қўллаб-кувватлаб турган, эслаб юрган, дуода бўлган халқимиз вакилларига ташаккурларимиз бўлсин!\nБиз бахтиёр бўлгаймиз, хўп,\nНаманган шаҳри, Ўзбекистон\n“Дунё ўзбеклари”даги талабалар арзини “Guardian”кўчириб босди…\nЖурналист Исмат Хушевга табрик ва қутловлар келиши ҳануз давом этмоқда\nАбулқосим Мамарасулов: Исмат Хушевнинг қалами синмасин…\nБош муҳаррир И.Хушевга: Сизнинг Ўзбекистонга келишингизга қаршиман!\nМирзиёевга Буюк Ватан Ғояларини Амалга Оширадиган Инсонлар Керак\nЎзбекистонда демократия: Исмат Хушев билан юзма юз – Бунақаси ҳали бўлмаган!\nЭврил Турон: Мунофиқ икки дунёда ҳам лаънатга лойиқ!


Марғилонда «Буюк ипак йўли» халқаро фольклор мусиқа фестивали якунига етди (фото) - Daryo\n21:27, 14.07.2019 12458\nМарғилонда «Буюк ипак йўли» халқаро фольклор мусиқа фестивали якунига етди (фото)\nМарғилонда ўтказилган «Буюк ипак йўли» халқаро фольклор мусиқа фестивали якунланди. Бу ҳақда «Дарё»га фестиваль мутасаддилари маълум қилди.\nФестивалнинг якуний босқичи ғолибларига ташкилий қўмита томонидан дипломлар, совринлар ва фестиваль рамзлари туширилган эсдалик совғалари топширилди. 1-ўрин ғолиби 3500, 2-ўрин ғолиблари 2500, 3-ўрин ғолиблари 1500 АҚШ доллари миқдоридаги пул мукофотлари билан тақдирланди.\nШунингдек, энг яхши натижа кўрсатган жамоаларга турли номинациялар бўйича пул мукофотлари ва қимматбаҳо совғалар топширилди.\nФестивалда Италия, Германия, Франция, Канада, Жанубий Корея, Малайзия, Россия, Ҳиндистон, Туркия, Тожикистон, Қозоғистон, Туркманистон, Қирғизистон, Япония, Эрон, Польша, Мўғулистон, Дания каби 20 га яқин давлат ҳамда Ўзбекистоннинг барча ҳудудларидан келган санъат усталари, фольклор жамоалари, бадиий ансамбллар иштирок этди.\nФестиваль доирасида фольклор санъати йўналишида илмий изланиш ва тадқиқотлар олиб бораётган 40 га яқин олим ва мутахассислар иштирокида «Буюк ипак йўлида фольклор санъатининг ривожланиш жараёнлари» мавзуида халқаро илмий–амалий конференция ўтказилди.\nЯнги ташкил этилган «Фарғона пресс клуби»нинг навбатдаги сессияси Ижодкорлар боғида ўтказилди. Пресс клубда чет эллик ижодкорлар ва олимлар иштирокида «Санъатлар уйғунлигида фольклорнинг ўрни» мавзуси муҳокама этилди. Унда Корея, Япония, Эрон, Ҳиндистон, Тожикистон, Туркия каби мамлакатлардан келган фольклоршунос мутахассислар, якка ижрочилар ва дасталарнинг вакиллари қатнашди.\nМарғилоннинг қадимий масканларидан бири бўлган Саид Аҳмад Хўжа Эшон мадрасасида «Қарғалар учса қарайлик…» деб номланган спектакль намойиш этилди.\nФестивалнинг тантанали ёпилиш маросимида вазирлик ва идоралар раҳбарлари, дипломатик корпус вакиллари ва хорижлик меҳмонлар иштирок этди.\n11:47 Бугун 2124\n11:16 Бугун 5489\n11:00 Бугун 11611\n10:46 Бугун 6403\n07:13, 22.02.2020 103024\n09:45, 21.02.2020 95342\n22:41, 21.02.2020 85485\n21:09, 21.02.2020 83891


Армрестлингчиларимиз Жаҳон чемпионатининг илк кунидаёқ 5 та медаль қўлга киритишди, шундан 3 таси олтин! / Olamsport.com\nАрмрестлингчиларимиз Жаҳон чемпионатининг илк кунидаёқ 5 та медаль қўлга киритишди, шундан 3 таси олтин!\nТеглар : ЎзбекистонЖаҳон чемпионатиАрмрестлинг\nРуминиянинг Константа шаҳрида армрестлинг бўйича ёшлар ва катталар ўртасида жаҳон чемпионати бўлиб ўтмоқда.\nМусобақада дунёнинг 54 давлатидан спортчилар иштирок этмоқда. Йигирма икки кишидан иборат Ўзбекистон делегацияси армрестлингчилари ҳам 4 ноябрга қадар давом этадиган жаҳон чемпионатида ўз имкониятларини мураббийлар кўригидан ўтказишади.\nҚувонарлиси, мусобақанинг биринчи кунги баҳсларидаёқ ҳамюртларимиз 5 та медалга эга чиқишди. Ёшлар ўртасида ўтказилган чап қўл беллашуларида Зарнигор Абдураҳимова (-45 кг), Назокат Солиева (-60 кг), Балабек Исрафилов (-70 кг) жаҳон чемпионатининг олтин медалини қўлга киритди.\nМусобақада -65 кг вазн тоифасида юртимиз шарафини ҳимоя қилган Зуҳра Хўжақулова кумуш, -60 кг вазндаги юртдошимиз Муҳаммадбобур Неъматуллаев бронза медалларига сазовор бўлишди.


00:00 / 23.12.2007 | eski savollar | 1090\nАссалому алайкум Шайх ҳазратлари. Даъватчилар ҳақидаги саволимга жавобингиздан сўнг янада саволлар кўпайди. Мен сизга батафсил вазиятни тушунтиришга ҳаракат қилиб кўраман. Айтганимдек бизнинг Ош шаҳрида даъватга чиқиш кўпайиб боряпти. Менинг яқин дўстларимдан 3-4 таси ҳам чиқиб келиб, менга ҳам тавсия қилишаётганди ва мен ҳам чиққим келиб турувди. Бир куни бир биродар интернетдан Арабистонлик 10 яқин шайхларнинг таблийғ жамоа ҳақидаги фатволарини олиб келибди. Мен шахсан у фатволарни кўрганим йўқ. Ўша фатвода бир овоздан ҳаммаси таблийғни ҳаром ва боши лойқалиги ҳақида ёзилган экан. Ўша фатволарни олиб мени дўстларим Қорасув шаҳридаги марҳум Рафиқ корининг ўғли Рошодхонга олиб боришибди. У киши Арабистонда ўқиб келган ва ҳозир имомлар. Рошодхон қоғозларни ўқиб чикиб, бу шайхларни яхши танишини ва уларга ҳеч қандай эътироз қилиб бўлмаслигини айтибди. Таблийғни боши Покистон ва Ҳиндистонга бориб тақалишини ва бу ҳақикатдан хам яхши эмаслигини ва ўзи ҳеч қачон таблийғга қушилмаслигини айтибди. Яна у қуйидагиларни айтибди: "Бу шайхлар жиндай адолат қилишмапти. Улар биздаги шароитни билишмайди.Улар ҳатто кўчага чиқишса 200 га яқин шогирдлари ўраб юради. Улар аҳволни яхши билишмайди. Бизда даъватга чиқаётганлар таблийғ жамоанинг боши лойқалигини билишмай чиқишяпти ва ўз ажру-савобини олаверади. Лекин, бу ишни ёмонлигини билгандан кейин чиқмаган маъқул. Мен таблийғчиларни катталари билан гаплашганимда улар бу ишни унчалик яхши эмаслигини тан олишиб, шундай йўл билан бўлса ҳам одамларни исломга киргизиб олганимиз яхши дейишди. Бу ишни ковлаб фитна чиқармайлик" деган гапларни айтибди. Лекин, даъватга чиқиб келган айрим қорилар шунга тарғиб қилишяпти. Биз ҳам фитна чиқармокчи эмасмиз. Кимдан сўрасак, аниқ бир жавоб олиш қийин бўляпти, гуё бир нарсани яширгандай жавоб беришяпти. Илтимос, таблийғ жамоанинг келиб чиқишини ва уни яхши ёки ёмонлиги ҳақида аниқ бир жавоб берсангиз. Мен ва дўстларим иккиланиб қолдик.\n- Биз бировнинг яхши ёки ёмонлигини баҳолаш билан шуғулланмайлик. Ўзимизда бор маълумотни тақдим қиламиз. Ҳар ким ўз шароитидан келиб чиқиб хулоса чиқаради. Бу маълумотлар илмий китоблардан олинган.Жамоати таблиғ1.\tТаблиғ сўзини «етказиш» деб таржима қилишимиз мумкин «Жамоати таблиғ» Ислом фазилатларини барча етказиш учун ҳаракат қиладиган ташкилот бўлгани учун ҳам шу ном билан аталган. «Жамоати таблиғ»га аъзо бўлган ҳар бир киши ҳизбий ва сиёсий ташкилотлардан узоқ бўлган ҳолда ўз вақтидан бир қисмини талиғ ишига бағишлаши лозим. «Жамоати таблиғ» Муҳаммад Илёс Кандеҳлавий томонидан 1867 йили тузилган. 2.\t«Жамоати таблиғ»нинг олтита асосий шиори бор. 1. Калимаи тоййиба: лаа илаҳа иллаллоҳу, Муҳаммадун расулуллоҳ. 2. Намоз ўқиш. 3. Илм ва зикр. 4. Ҳар бир мусулмонни ҳурмат қилиш. 5. Ихлос. 6. Аллоҳнинг йўлида ҳаракат қилиш.3.\t«Жамоати таблиғ»нинг ҳар бир аъзоси йилига энг оз деганда қирқ кун сафарга – даъватга чиқиши керак. Ҳар бир гуруҳ маълум юрт аҳолисини даъват қилишга отланади. Кўпинча гуруҳ тўрт кишидан иборат бўлади. Бири илмли, қолганлари оддий одамлар. Улар ўз кийими, камтарона ҳаёти билан бошқаларга ўрнак бўлишга интиладилар. 4.\tКўзланган маконга етиб борганларидан кейин бир киши жой ҳозирлайди. Қолганлар одамларни чақириб келишга уринадилар. 5.\tОдамлар тўплангандан кейин умумий дарс ва ундан кейин гуруҳ – гуруҳ бўлиб таҳорат, намоз ва бошқа бошланғич нарсаларни ўргатиш бошланади.6.\tГуруҳ мазкур жойдан бошқа ерга жўнашдан олдин ўзлари билан бирга бошқаларни ҳам кўнгилли бўлиб сафарга чиқишга чақирадилар. Ким рози бўлса бирга олиб кетадилар.7.\t«Жамоати таблиғ» даъват вақтида ҳеч кимдан моддий ёрдам ёки совға олмайдилар, зиёфатларга бормайдилар. Ҳар бир ишни Аллоҳ учун холис адо этишга ҳаракат қиладилар.8.\t«Жамоати таблиғ» аъзолари гуноҳ ишларни қилиб турганлар билан ҳам муомала қилаверадилар. Улар одамларни ўзларидан қочирмаслик ва нима қилиб бўлса ҳам яхшилика чақириш учун шундай қиладилар.9.\t«Жамоати таблиғ» якка шахсларни тузатилса жамият ҳам ўз – ўзидан тузалади деган ғояни олға сурадилар.10.\t«Жамоати таблиғ» фиқҳий мазҳабларга эргашиш вожиб деб биладилар.11.\t«Жамоати таблиғ» тасаввуфни яхши кўрадилар ва унга амал қиладилар.12.\t«Жамоати таблиғ» сиёматга аралашмаслик сиёсатимиздир деган шиорга амал қиладилар. 13.\t«Жамоати таблиғ»нинг камчиликлари кўп. Улардан бири ишлари кенг бўлса ҳам саёз. Улар ўзларига қўшилган одамлар билан доимий алоқада бўлмайдилар. Бир кўрган одамни бошқа кўрмай кетадиган ҳоллари кўп бўлади. Шунинг учун ҳам «Жамоати таблиғ» сабабли исломни таниган одамларнинг кўплари кейин бошқа турли жамоатларга қўшилиб кетади. Зотан «Жамоати таблиғ» бошланғич тарбиядан бошқа нарсани тақдим қилишга қодир ҳам эмас.14.\t«Жамоати таблиғ» ҳар қандай ихтилофлардан йироқда бўлишга ҳаракат қилади.


Бинали Йилдирим: “Турк-ўзбек қардошлиги кўп асрлик тарихга эга” | www.ziyouz.uz\nБош саҳифа ЯнгиликларБинали Йилдирим: “Турк-ўзбек қардошлиги кўп асрлик тарихга эга”\nБинали Йилдирим: “Турк-ўзбек қардошлиги кўп асрлик тарихга эга”\nЧоп этилган 24.09.2018 МуаллифС.Салим\nЎзбекистон Республикаси Президенти Шавкат Мирзиёев 24 сентябрь куни расмий ташриф билан Ўзбекистонга келган Туркия Республикаси Буюк Миллат Мажлиси раиси Бинали Йилдиримни қабул қилди. Бу ҳақда Ўзбекистон Президенти матбуот хизмати хабар беради.\nМулоқотда томонларнинг биргаликдаги саъй-ҳаракатлари туфайли Ўзбекистон ва Туркия ўртасидаги анъанавий яқин ва дўстона муносабатлар стратегик шериклик даражасига кўтарилгани таъкидланган.\nШунингдек, музокараларда олий даражадаги учрашувлар якунида эришилган келишувлар ва қабул қилинган битимларни амалга ошириш, шунингдек, ҳамкорликка оид қўшма дастур ва лойиҳаларнинг парламентлар вакиллари томонидан фаол қўллаб-қувватланиши муҳимлиги қайд этилган.\nБинали Йилдирим суҳбат асносида Президент Шавкат Мирзиёевга Туркия Президенти Ражаб Тоййиб Эрдўғоннинг саломини етказган.\nЮртимизда меҳмон бўлиб турган Туркия Республикаси Буюк Миллат Мажлиси раиси Бинали Йилдирим 24 сентябрь куни Ўзбекистон Республикаси Олий Мажлиси Қонунчилик палатаси ва Сенатида ҳам учрашувлар ўтказган.\nОлий Мажлис Сенати раиси Ниғматилла Йўлдошев билан учрашувда парламентлараро мулоқотни чуқурлаштиришга ҳамкорликнинг муҳим йўналишларидан бири экани қайд этилган.\nМулоқотда томонлар Олий Мажлис Сенати ва Буюк Миллат Мажлиси шафелигида Ўзбекистон – Туркия ҳудудлари форумларини ташкил этиш тўғрисида фикр алмашган.\nОлий Мажлиси Қонунчилик палатаси спикери Нурдинжон Исмоилов билан суҳбатда эса икки мамлакат ҳамкорлигининг ҳуқуқий асосларини такомиллаштириш масалалари муҳокама қилинган.\nПрезидент Шавкат Мирзиёев 2017 йил октябрда Туркияга амалга оширган давлат ташрифи доирасида Ўзбекистон Республикаси Олий Мажлиси ва Туркия Республикаси Буюк Миллат Мажлиси ўртасида ҳамкорлик тўғрисидаги Меморандум имзоланган эди. Ушбу ҳужжат асосида парламентлараро алоқалар янги босқичда ривожланмоқда. Бу борада икки мамлакат парламент делегациялари ташрифлари амалга оширилаётгани, Олий Мажлиснинг Буюк Миллат Мажлиси билан ҳамкорлик бўйича парламентлараро гуруҳи фаолият кўрсатаётгани, Олий Мажлис ҳузуридаги Қонунчилик муаммолари ва парламент тадқиқотлари институти ҳамда Туркия Буюк Миллат Мажлиси Тадқиқот маркази ўртасида алоқалар ўрнатилганини қайд этиш жоиз.\nЯқинда Туркия ҳамкорлик ва мувофиқлаштириш агентлиги (TİKA) юртимиз аҳолисига сифатли тез тиббий ёрдам ва давлат хизматлари кўрсатиш мақсадида 50 та тез тиббий ёрдам машинаси ва 20 та мобиль офис автобуси ажратди. Туркия парламенти делегациясининг ташрифи доирасида ушбу транспорт воситаларини Ўзбекистон Соғлиқни сақлаш ва Адлия вазирликларига топшириш маросими бўлиб ўтди. Унда Олий Мажлис Қонунчилик палатаси спикери Н.Исмоилов ва Буюк Миллат Мажлиси раиси Бинали Йилдирим қатнашди.\nБинали Йилдирим Тошкентдаги музокараларда Туркия Ўзбекистон мустақиллигини биринчи бўлиб тан олгани ва мамлакатда дипломатик ваколатхона очганини қайд этган.\n“Ўзбекистон ва Туркия халқлари муштарак тарих ва эътиқодга эга. Халқларимиз ўртасидаги қардошлик бугун пайдо бўлиб қолгани йўқ, биродарликнинг илдизлари олис ўтмишга бориб тақалади”, – деган Бинали Йилдирим.\nМузокараларда, шунингдек, икки мамлакат парламентлари ўртасидаги ҳамкорликни янада юксалтириш даври келгани ҳам таъкидланган.\nТуркия Буюк Миллат Мажлиси раисининг Самарқанд ва Бухоро шаҳарларига ташрифи ҳам режалаштирилган.\nСўнгги йилларда Ўзбекистон ва Туркия ўртасидаги ҳамкорлик жадал ривожланмоқда. Бунда эса икки давлат раҳбарларининг дўстона муносабати ҳал қилувчи аҳамият касб этмоқда.\n2018 йил май ойида Туркия Президенти Ражаб Тоййиб Эрдўғон Ўзбекистонга ташриф буюрди. Ташриф якунида икки давлат раҳбари мамлакатлар ўртасидаги стратегик ҳамкорликни янги босқичга кўтаришга қаратилган Қўшма баёнотни имзоладилар.\n2017 йил октябрь ойида Ўзбекистон Президенти Шавкат Мирзиёев Туркияга ташрифи доирасида Президент Ражаб Тоййиб Эрдўғон билан учрашди.\n2017 йил май ойида Пекинда ўтган “Бир макон, бир йўл” халқаро анжумани доирасида икки давлат раҳбарларининг мулоқоти бўлиб ўтди.\n2016 йил ноябрь ойида 13 йиллик танаффусдан кейин Туркия раҳбари Ражаб Тоййиб Эрдўғон Ўзбекистонга ташриф буюриб, Шавкат Мирзиёев билан музокаралар олиб борди.\n← Аввалги Аввалги Нуруллоҳ Муҳаммад Рауфхон. Қиёмат (ҳикоя)\nКейинги → Кейинги: Баҳодир Қобул. Отаҳаёт (ҳикоя)


Мадриднинг «Реал» клуби бош мураббийи Рафаэль Бенитес жамоани ҳимоявий ўйин намойиш этишда айблаётганларга эътироз билдирди.\n«Тўғри, ОАВ одамларга қандайдир маълумот бериши шарт. Аммо уларда ёзилганлардан хулоса чиқарадиган бўлсак, жамоада кучли зарбага эга бўлган тезкор ва бош билан яхши ўйнай оладиган футболчиларнинг бўлиши муаммодек кўринади. Аммо таркибда Бэйл, Роналду, Хамес, Бензема ва Исколарнинг борлиги ажойиб ҳолатку.\nШунингдек ҳар бир ўйиндан сўнг турли суҳбатлар ташкил этилиши ҳам мени ҳайрон қолдиради. Биз дуранг ўйнаганимиз ҳамоно одамлар ҳимоявий футбол ҳақида гапиришни бошладилар. Аммо Испания чемпионати биринчи турида қайси жамоа дарвоза томон энг кўп зарба берганини биласизми? «Реал»!\nАгарда дарвоза томон энг кўп зарба берган бўлсанг ва шу билан бирга ҳимоявий жамоа бўлсанг, мен таслимман. Аммо билиб қўйинг, дуранг - бу ҳимоявий ўйин намойиш этилди, дегани эмас. Шунчаки биз ҳужумда ноаниқ ҳаракат қилганимизни билдиради», - дейди Бенитес.


19:36 08.04.2018 (Янгиланган 10:32 09.04.2018)\nБугун бутун дунё православ насронийлари Пасхани нишонламоқда. Одат бўйича ушбу байрам якшанба куни тонгда черковларда бўлиб ўтадиган ибодат билан бошланади.\nТОШКЕНТ, 8 апр — Sputnik. Пасха – Православ насронийларининг энг улуғ байрами ҳисобланади. Муқаддас китобларда ёзилишига кўра, ушбу кунда Исо Масиҳ ўлмидан 40 кун ўтиб қайта тирилган.\nРамзий маънода ушбу кун сотқинлик, жоҳиллик устидан қозонилган ғалаба куни ҳисобланади. Ушбу кун черковларда ўтказилаётган ибодатлар ҳам байрамона руҳда бўлиб ўтади. Насронийлар бир-бирларини “Христос воскрес” деган сўзлар ва юзларида қувонч билан қарши олишади.\nРоссияда Пасхага бағишланган ибодат, мамлакатнинг бош черкови – “Храм Христа Спасителя”да бўлиб ўтди. Унинг Бутун Рус патриархи Кирилл амалга оширди. Тамойилга кўра, патриарх Кирилл Қуддус шаҳридан махсус капсулада олиб келинган муқаддас олов билан черков шамларини ёқди, ундан сўнг “Крестный ход” одатини ўтказди.\nБутун дунёда православ насронийлар умумий сони 250 миллион кишини ташкил қилади. Православ насронийларининг асосий қисми Россия, Белоруссия, Украина, Болгария, Сербия ва Грузияда яшайди ва уларнинг бош черкови Рус Православ черкови ҳисобланади.\nШу ўринда айтиб ўтиш жоизки, бутун дунёда насронийлар умумий сони 2 миллиарддан ортиқ. Улардан 1,25 млрд киши – католиклар, 800 млн киши – протестантлар ҳисобланади.


Шавкат Мирзиёев "Маданий объектларни бирма-бир реставрация қилишни бошлаймиз" 12-10-2021, 19:13 | Zamin.uz\nПрезидентликка номзод Шавкат Мирзиёев айни вақтда Бухорода бўлиб турибди. Амалдаги давлат раҳбари сайловчилар билан учрашув вақтида туризм соҳасида амалга ошириладиган лойиҳалар ҳақида маълумот берди.\n— Яқинда ЮНЕСКО томонидан Бухоронинг яна 7 та қадимий обидалари Умумжаҳон маданий мероси рўйхатига киритилди. Уларни ҳамда вилоятдаги яна 800 дан зиёд тарихий бойлигимиз бўлган маданий объектларни бирма-бир реставрация қилишни бошлаймиз.\nБунга дастлаб 300 миллиард сўм ажратилиб, маҳаллий ва хорижий олимлар, реставраторлар ва бошқа энг нуфузли мутахассислар жалб қилинади. Айниқса, «Арк қўрғони»нинг бундан 100 йил олдин вайрон қилинган қисмлари қайта тикланади, — деди Шавкат Мирзиёев.\nЭслатиб ўтамиз, 1920 йилда Бухоро амирлиги ҳудудига Фрунзе бошчилигидаги қизил армия бостириб киради. Шаҳар қамали вақтида аэропланлардан бомба ёғдирилади ва шаҳардаги кўплаб бинолар, масжид ва мадрасалар вайрон қилинган эди. Хусусан, Арк қўрғонининг аксарият қисми харобага айланган.\nДавлат раҳбари шунингдек Бухорода туризм соҳасида яна бир қатор ишлар амалга оширилишини маълум қилди.\n- Буюк бобокалонимиз, улуғ аллома Абу Али ибн Сино туғилиб ўсган Афшона қишлоғи туризм шаҳарчасига айлантирилади.\n- Бухоро шаҳрида энг замонавий жиҳозланган тарих музейи ташкил этилади ва унда вилоятда мавжуд 130 мингдан зиёд экспонатдан, Бухоро тарихининг энг ноёб дурдоналари жойлаштирилади.\n- Бухоро шаҳрида Археология институтининг филиали, Бухоро давлат университетида алоҳида кафедра ташкил этилади.\n- Қоракўл туманида «Пойкент – осмон остидаги музей» археологик парки ташкил этилади. “Замин” янгиликларини “Youtube”да кузатиб боринг\nЯнгиликлар » Маданият » Шавкат Мирзиёев: "Маданий объектларни бирма-бир реставрация қилишни бошлаймиз"


Давлат солиқ қўмитасига нархи бозор коньюктурасидан келиб чиққан ҳолда аниқланадиган товарларнинг (хизматларнинг) рўйхатини кенгайтириш ваколатига эга.\nДавлат солиқ қўмитасининг синов тариқасида бозор коньюктурасидан келиб чиқиб “Солиқ нархи” механизмини жорий қилиш ва унинг асосида солиқ солинадиган базани аниқлаш таклиф қилиняпти. Тегишли қонун лойиҳаси ишлаб чиқилди.\nНархи бозор коньюктурасидан келиб чиққан ҳолда аниқланадиган товарлар (хизматлар) рўйхатига — янги кўп квартирали уйлардаги турар жой объектлари, ун маҳсулотлари, шакар, алкоголли маҳсулотлар, тамаки маҳсулотлари, ўсимлик ёғи, газланган ва газланмаган салқин ичимлик ва цемент киритилган.\nДавлат солиқ қўмитаси 2021 йил 1 ноябрга қадар синов натижалари якуни билан бозор коньюктурасидан келиб чиққан ҳолда “Солиқ нархи” механизмини кенг жорий қилиш юзасидан ўз таклифларини Вазирлар Маҳкамасига киритади.\nТоварларнинг (хизматларнинг) бозор қиймати ҳар бир ҳудуд (шаҳар, туман) бўйича шакллантирилиб, Давлат солиқ қўмитасининг расмий веб-сайтига жойлаштирилади ва ҳар ойда янгилаб борилади.\nСолиқ базаси Давлат солиқ қўмитаси расмий веб-сайтига жойлаштирилган бир бирлик товар (хизмат) учун белгиланган бозор қийматининг солиқ тўловчи томонидан ҳисобот даврида сотилган маҳсулот ҳажмининг кўпайтмасига нисбатан ҳисоблаб чиқарилади.\nМазкур қарорнинг бажарилишини назорат қилиш Ўзбекистон Республикаси Бош вазирининг ўринбосари Ж.А. Қўчқоров ва Давлат солиқ қўмитаси раиси Ш.Д.Кудбиевлар зиммасига юкланган.


ИнтерФУТБОЛ :: Қурбон Бердиев: «Иван Альбертович машҳурликда Моуриньодан қолишмайди»\nҚурбон Бердиев: «Иван Альбертович машҳурликда Моуриньодан қолишмайди»\n«Кўр» қуръа ҳукмига кўра, «Ростов» ЕЛ нимчорак финалида «МЮ»га қарши ўйнайдиган бўлди. Россия клубининг номдор мураббий қўл остидаги номдор жамоа билан куч синашиши қизиқиш даражасини анча оширишига шубҳа йўқ. Қолаверса, «Ростов» устози Қурбон Бердиев ҳам анойи мураббийлардан эмас. Хўш, Бердиев - Моуриньо қарама-қаршилигида кимнинг имконияти баланд? «ССФ» нашри бўлажак рақибларга алоқадор шахсларнинг бу борадаги фикрлари билан қизиқди.\nТимофей Калачев («Ростов» ҳимоячиси):\n«Моуриньо Ростовда? Бу жуда қизиқ».\n- Қуръа натижасидан мамнунмисиз?\n- «МЮ» - ЕЛда иштирокини давом эттираётган жамоалар орасида энг кучлиси. Кескин кураш кечиши аниқ. Иккинчи томондан, барчамиз айнан шундай рақибга дуч келишни истагандик. Чунки бу шаҳримиз ва мухлислар учун унутилмас воқеа бўлади. Улар шундай футбол томоша қилишга муносиблар.\n- «Ростов»да ижобий натижага умид борми?\n- Ҳар қандай рақибга қарши муносиб тўп суриш мумкин. Агар «МЮ» тўсиғидан ўта олсак, турнирда ғолиб чиқиш имкониятини ҳосил қиламиз, ўз кучимизга ишонч ҳисси янада ортади. Бордию, енголмасак, фожиа ясамаймиз. Ахир шаҳримизга ажойиб байрам тортиқ этамиз, барибир.\n- Дарҳақиқат, «Ростов» мухлисларига ҳамма ҳавас билан қарамоқда.\n- Ҳа, рақиблар масаласида омадимиз чопди. Мухлисларимиз бир йил ичида «Аякс», ПСВ, «Бавария» ва «Атлетико» каби грандлар ўйинларига гувоҳ бўлишди. Бу чинакам фантастика!\n- Англияликларга қарши баҳс шахсан сиз учун ҳам қўшимча имконият, шундайми?\n- Ҳар қандай ҳолатда ҳам, суперклубга қарши ўйнаш доимо қизиқарли. Айтганча, Беларусь термаси сафида «МЮ»нинг бир қатор футболчиларига қарши тўп сурганман. Масалан, Погба, Мата, Мхитарян билан куч синашиб кўрганман.\n- Ибрагимович биланчи?\n- Ҳозирча, йўқ. Бу футболчи бошқалардан яққол ажралиб туради. У - ҳозирги «МЮ»нинг чин юлдузи.\n- Моуриньо Ростовдаги «Олимп» стадиони майдони четида. Очиғи, бу манзарани тасаввур қилиш қийин.\n- Жозе - замонавий футболнинг ёрқин вакили. Лекин бизнинг мураббий ҳам машҳурликда ундан қолишмайди...\nАндрей Канчельскис(«МЮ» собиқ ярим ҳимоячиси):«Ростов»|«МЮ» - ажойиб қуръа!»\n- Қуръа натижасини «Ростов»га нисбатан қандай баҳолайсиз?\n- Жамоанинг имконияти борми?\n- Албатта, бор. Вақтида «Ротор» ва «Торпедо» клублари «МЮ»ни маҳв этгандилар. Нега энди «Ростов» ҳам шунга уриниб кўрмаслиги керак?\n- Эътиборлиси, статистика ҳам «Ростов» томонида: «МЮ» еврокубок турнирлари «плей-офф» босқичларида Россия клубларини бирор марта енголмаган. Яъни УЕФА кубогида «Ротор» ва «Торпедо»га йўл берган бўлса, Европа суперкубоги учун баҳсда «Зенит»га бас келолмаган...\n- Демак, собиқ жамоам ниманидир исботлашга уриниши тайин. «Қизил иблислар» айни пайт 4та фронт - ЕЛ, Англия ва Лига кубоги ҳамда АПЛда кураш олиб бормоқдалар. Улар учун ғолиб чиқиш катта аҳамият касб этади.\n- Моуриньонинг фаолиятига қандай баҳо берасиз?\n- Келинг, бу борада шошилмайлик. Фаолиятни қандай бошлаш эмас, қандай якунлаш муҳим. «Ростов»га осон бўлмаслиги аниқ. Тан олиш керак, ростовликлар юксак савияда ўйнашяпти, жамоа Бердиевдек малакали мураббийга эга. Афсуски, шундай мутахассис терма жамоада эмас. Бунинг сабабини футболимиз мутасаддиларидан сўраш керак. Ҳарқалай, Бердиев миллий жамоани Черчесовдан кўра, яхшироқ бошқарарди, менимча.\n- Моуриньо ва Бердиев услубларида қандайдир ўхшашлик бор - тезкор ҳужум ва аниқ ҳимоя. Бу фикрга қўшиласизми?\n- Футболда ҳеч қайси тактика иккинчисига ўхшамайди. Муҳими - натижа. Қолгани - ҳеч нарса!\n- Қизиқ, бўлажак баҳсларда қайси жамоага тарафкашлик қиласиз?\n- Албатта, «МЮ»га. Ахир «Ростов»да ўйнаган эмасман. Шу боис, саволингиз ўринсиз. «МЮ» эса менинг жамоам. Доимо унинг мухлисиман.\n- Сизнингча, Моуриньо «МЮ»да кўзлаган мақсадига эриша оладими?\n- Умид бор, бундан ортиқ ҳеч нарса деёлмайман. Унинг машғулот олиб бориш жараёнини кўрмаганим сабаб, ишига баҳо беролмайман. Зеро, четдан туриб, баҳо бериш тўғри эмас.


Владимир Меньшов бизга нималарни ўргатди - 08.07.2021, Sputnik Ўзбекистон\nВладимир Меньшов бизга нималарни ўргатди\nБугун Россия Владимир Меньшов билан видолашмоқда. 08.07.2021, Sputnik Ўзбекистон\n“Розыгрыш” (“Ўйин”) унинг кинорежиссурадаги дебюти бўлди. Унда асосий қаҳрамонлар ўнинчи синф ўқувчилари Игорь Грушко ва Олег Комаровский баҳслашиб, инсоннини кучи нимада эканига ойдинлик киритишади. Куч ҳақиқат ва адолат томонида экан. Ҳалолликни бахт-саодатдан муҳимроқ деб ҳисоблаган Грушко унга нима азиз эканини ҳимоя қилишга бел боғлайди. Меньшов, кўпчилик айтганидек, бош рол ижрочисини узоқ излади. Уюм-уюм суратларни қайта-қайта кўриб чиқди. Натижада кўк кўзли қишлоқлик ўсмирни танлади. Меньшов бу йигитчада ўзига ўхшаш то қабул қилинмагунича, актёрлик факультетига камида тўрт марта ҳужжат топширган паришон (лекин ўжар ҳам) йигитни кўрдикмикан?Меньшов “Розыгрыш”ни суратга олишга киришганда, аллақачон беш ролни ижро этиб бўлганди. Ҳар қандай ёрқин истеъдод соҳиби сингари у ўзи ҳақида сўзлаб беришни истарди.Аниқроғи, ўзи ҳақида эмас, балки у, Меньшов муҳим деб ҳисоблаган нарсани. Меньшов учун эса асосийси эзгулик эди. Бу Грушко ҳақиқат ва ҳалолликни муштлари билан ҳимоя қилганда, ёки “Москва кўз ёшларга ишонмайди”даги Катя Тихомированинг тақдири ўзгаришида.У “золушка” бўлгани учун эмас, балки ҳаёт, Меньшовга кўра, адолатли бўлмаслиги мумкин.Флобер мадам Бовари ҳақидаги гапираётиб, таъкидлагандек, “Эмма – бу мен”, эҳтимол, яна катта асос билан Владимир Меньшов айта оларди – “Катя – бу мен”. У унинг қаҳрамони сингари қон ва кўнгилда азоб чекиб, ҳам ижодий, ҳам ҳаётий муваффақият сари борарди.У Катя Тихомирова каби ақл-ҳушини йиғиштириб, хом хаёллардан воз кечарди. Бу унинг бўлиши.Айнан шунинг учун хулқ-атворнинг ташқи кўриниши шунчалик аниқ-ки, зеро Меньшов ўзи ҳақида сўзлаб берарди. Белинскийнинг “Евгений Онегин” ҳақидаги таърифини бошқача қилиб айтилса, “Москва кўз ёшларга ишонмайди” бугунги кунда совет ҳаётининг энциклопедияси сифатида қабул қилинади.У ерда ҳаммаси бор: ҳам таълим, ҳам билимга бўлган қизиқишимиз, садоқатга интилишимиз, ҳамиша адолат излашимиз ва унга эришишимиз, шинам уй хонадонига бўлган майлимиз ва иродамиз ва таваккалига ва жонни аямасдан ҳаммасини янгитдан бошлай олишимиз.Мафтун айлагувчи самимийлик ва нозиклик – бу ҳам бизга хос, бу биз суянган дўст ёки дугонанинг елкаси, кўмак, табиий хулқ-атвор. Асосийси эса ҳам бахтиёр, ҳам қайғули онларимиз билан бўлиша олишимиз. Бу маданий жиҳатлар Меньшов томонидан шунчалик чин кўнгилдан ишончли сингдирилган, тикилган, пайвандланган эдики, ҳатто димоғдор америкалик киноакадемиклар бунинг олдида ип эшишолмади.“Москва кўз ёшларга ишонмайди” фильми “йилнинг хорижий тилдаги энг яхши фильми” номинациясида “Оскар”га лойиқ топилди.“Қор билан юқагина қопланган, барглар билан афсун қилинган, йўловчига самимийлик топади, дарахтга эса замин”.Бу нафақат Москва, балки бутун Россия ҳақида.Фильм дунё юзини кўрганидан ўн йил ўтиб ҳам бошқа қадриятлар, ҳам бошқа сўзлар фурсати келди. Самимийлик йўқолди, дарахтни кесиб ташлашди, мафтун айлагувчи ерни ҳисоб-китоб ва прагматиклик эгаллади.Ҳалоллик ботирлик деб ҳисобланган дунё барбод бўлди.Фақат яна ўн йил ўтиб, жуда журъатсизлик, деярли шивирлаш билан янги умидларнинг поялари пайдо бўлди.Аввалига нима бўлган бўлишига қарамай, ғам-андуҳ енгиллашди, умид қайтди. Бари Меньшов томонидан олдиндан башорат қилингандек эди: “Ҳаёт энди бошланмоқда”, - дея 40 ёшли Катя ҳаммасини бой берган ошиғига дарс беради.Мана шулар учун сизга, Владимир Валентинович, секин ва миннатдорчилик билан таъзим қиламиз, чуқур ғайғудамиз, бироқ, фильмларингиздан ўрганган ўзига ишониш ва адолатни ҳимоя қилиш билан кўз ёшимизни артиб, ишонишда давом этамиз.Муҳаббатга.Қолганлари бўлаверади.Манба: РИА Новости.\n© Sputnik / Рамиль СитдиковВладимир Валентинович Меньшов (1939 - 2021 гг.)\nБугун Россия Владимир Меньшов билан видолашмоқда.\n“Розыгрыш” (“Ўйин”) унинг кинорежиссурадаги дебюти бўлди. Унда асосий қаҳрамонлар ўнинчи синф ўқувчилари Игорь Грушко ва Олег Комаровский баҳслашиб, инсоннини кучи нимада эканига ойдинлик киритишади.\nКуч ҳақиқат ва адолат томонида экан. Ҳалолликни бахт-саодатдан муҳимроқ деб ҳисоблаган Грушко унга нима азиз эканини ҳимоя қилишга бел боғлайди.\nМеньшов, кўпчилик айтганидек, бош рол ижрочисини узоқ излади. Уюм-уюм суратларни қайта-қайта кўриб чиқди. Натижада кўк кўзли қишлоқлик ўсмирни танлади.\nМеньшов бу йигитчада ўзига ўхшаш то қабул қилинмагунича, актёрлик факультетига камида тўрт марта ҳужжат топширган паришон (лекин ўжар ҳам) йигитни кўрдикмикан?\n“Москва кўз ёшларга ишонмайди” фильми режиссёри энди йўқ: Владимир Меньшов вафот этди\nМеньшов “Розыгрыш”ни суратга олишга киришганда, аллақачон беш ролни ижро этиб бўлганди. Ҳар қандай ёрқин истеъдод соҳиби сингари у ўзи ҳақида сўзлаб беришни истарди.\nАниқроғи, ўзи ҳақида эмас, балки у, Меньшов муҳим деб ҳисоблаган нарсани. Меньшов учун эса асосийси эзгулик эди. Бу Грушко ҳақиқат ва ҳалолликни муштлари билан ҳимоя қилганда, ёки “Москва кўз ёшларга ишонмайди”даги Катя Тихомированинг тақдири ўзгаришида.\nУ “золушка” бўлгани учун эмас, балки ҳаёт, Меньшовга кўра, адолатли бўлмаслиги мумкин.\nФлобер мадам Бовари ҳақидаги гапираётиб, таъкидлагандек, “Эмма – бу мен”, эҳтимол, яна катта асос билан Владимир Меньшов айта оларди – “Катя – бу мен”. У унинг қаҳрамони сингари қон ва кўнгилда азоб чекиб, ҳам ижодий, ҳам ҳаётий муваффақият сари борарди.\nУ Катя Тихомирова каби ақл-ҳушини йиғиштириб, хом хаёллардан воз кечарди. Бу унинг бўлиши.\nАйнан шунинг учун хулқ-атворнинг ташқи кўриниши шунчалик аниқ-ки, зеро Меньшов ўзи ҳақида сўзлаб берарди.\nБелинскийнинг “Евгений Онегин” ҳақидаги таърифини бошқача қилиб айтилса, “Москва кўз ёшларга ишонмайди” бугунги кунда совет ҳаётининг энциклопедияси сифатида қабул қилинади.\nУ ерда ҳаммаси бор: ҳам таълим, ҳам билимга бўлган қизиқишимиз, садоқатга интилишимиз, ҳамиша адолат излашимиз ва унга эришишимиз, шинам уй хонадонига бўлган майлимиз ва иродамиз ва таваккалига ва жонни аямасдан ҳаммасини янгитдан бошлай олишимиз.\nМафтун айлагувчи самимийлик ва нозиклик – бу ҳам бизга хос, бу биз суянган дўст ёки дугонанинг елкаси, кўмак, табиий хулқ-атвор. Асосийси эса ҳам бахтиёр, ҳам қайғули онларимиз билан бўлиша олишимиз.\nАлвидо, афсона! Владимир Меньшов - Тошкентга ташриф ва мухлислар қалбидан жой олган кино\nБу маданий жиҳатлар Меньшов томонидан шунчалик чин кўнгилдан ишончли сингдирилган, тикилган, пайвандланган эдики, ҳатто димоғдор америкалик киноакадемиклар бунинг олдида ип эшишолмади.\n“Москва кўз ёшларга ишонмайди” фильми “йилнинг хорижий тилдаги энг яхши фильми” номинациясида “Оскар”га лойиқ топилди.\n“Қор билан юқагина қопланган, барглар билан афсун қилинган, йўловчига самимийлик топади, дарахтга эса замин”.\nБу нафақат Москва, балки бутун Россия ҳақида.\nФильм дунё юзини кўрганидан ўн йил ўтиб ҳам бошқа қадриятлар, ҳам бошқа сўзлар фурсати келди.\nСамимийлик йўқолди, дарахтни кесиб ташлашди, мафтун айлагувчи ерни ҳисоб-китоб ва прагматиклик эгаллади.\nҲалоллик ботирлик деб ҳисобланган дунё барбод бўлди.\nФақат яна ўн йил ўтиб, жуда журъатсизлик, деярли шивирлаш билан янги умидларнинг поялари пайдо бўлди.\nАввалига нима бўлган бўлишига қарамай, ғам-андуҳ енгиллашди, умид қайтди. Бари Меньшов томонидан олдиндан башорат қилингандек эди: “Ҳаёт энди бошланмоқда”, - дея 40 ёшли Катя ҳаммасини бой берган ошиғига дарс беради.\nМана шулар учун сизга, Владимир Валентинович, секин ва миннатдорчилик билан таъзим қиламиз, чуқур ғайғудамиз, бироқ, фильмларингиздан ўрганган ўзига ишониш ва адолатни ҳимоя қилиш билан кўз ёшимизни артиб, ишонишда давом этамиз.


Украина Хитойни ўз хавфсизлигининг кафилига айланишга чақирди — Sof.uz\nУкраина Хитойни ўз хавфсизлигининг кафилига айланишга чақирди\n1.05 08:41 144 Жаҳон\nУкраина Хитойни ўз хавфсизлигининг кафилига айланишга чақирди. Бу ҳақда «BBC news» манбаси хабар бермоқда.\nУкраина ташқи ишлар вазири Дмитрий Кулеба Хитойга мамлакат хавфсизлиги кафолати бўлишни таклиф қилди, деб хабар бермоқда «Синхуа» ахборот агентлиги.\n«Ҳозирда Украина БМТ Хавфсизлик Кенгашининг доимий аъзолари, жумладан Хитой ва бошқа йирик давлатлардан хавфсизлик кафолатларини олиш имкониятларини ўрганмоқда. Бизнинг Хитойга Украина хавфсизлиги кафолат чиларидан бирига айланиш таклифимиз бизнинг ҳурматимиз белгисидир. Хитой Халқ Республикасига ишонамиз», деди дипломат Хитой агентлигига берган интервьюсида.\nУкраина хавфсизлигини хорижий давлатлардан кафолатлайдиган халқаро механизм яратиш таклифи март ойининг охирида Россия делегацияси билан Истанбулда бўлиб ўтган музокараларда расмий Киев томонидан биринчи марта илгари сурилган эди. Агар шундай механизм яратилса, Украина, хусусан, ҳеч қандай ҳарбий-сиёсий иттифоқларга кирмаслик мажбуриятини олади. Истанбулдаги музокаралар икки делегациянинг сўнгги шахсий учрашувидир. Ўшандан бери улар видеоконференция орқали мулоқот қилиб, бўлажак музокаралар тафсилотларини ва улар учун тайёрланиши керак бўлган ҳужжатлар рўйхатини муҳокама қилмоқдалар. Кулеба Синхуа агентлиги билан суҳбатда музокаралар жараёни мураккаблашганини тан олди.\nКулеба, шунингдек, Хитой ҳукуматини Россияни урушни тугатишга ишонтиришга ундади. «Биз Хитойни Россияга Украинага қарши урушни зудлик билан тўхтатиши учун таъсир ўтказишга яна бир бор чақирамиз», деди Украина Ташқи ишлар вазирлиги раҳбари интервьюда.»Бу бизга вазиятни барқарорлаштириш ва халқимиз хавфсизлигини таъминлашга эътибор қаратиш имконини беради».\n«Биз Хитой томони Украинадаги вазиятнинг бугунги кундагидек ривожланишини истамаслигига шубҳа қилмаймиз. Шунингдек, биз бу уруш Хитой манфаатларига тўғри келмаслигига ишонамиз. Глобал озиқ-овқат инқирози ва Россиянинг Украинага бостириб кириши натижасида юзага келган иқтисодий муаммолар. Менинг мамлакатим ҳудуди Хитой иқтисодиёти учун жиддий хавфли бўлиб қолиши мумкин», деди Кулеба Хитой ахборот агентлигига.\nАввалроқ Россия ташқи ишлар вазири Сергей Лавров ҳам Синхуа агентлигига интервью берган эди. Унинг сўзларига кўра, Россия ва Украина делегациялари эҳтимолий шартнома лойиҳасини «амалда ҳар куни» муҳокама қилмоқда.\nУ, шунингдек, Хитойни бўлажак келишувда кафил бўлиши мумкин бўлган давлатлардан бири сифатида тилга олган.\n«Украина муаммосининг ечими Европа ва бутун дунёда ҳарбий-сиёсий кескинликни пасайтиришга катта ҳисса қўшади. Ечимнинг мумкин бўлган усулларидан бири БМТнинг доимий аъзоларини ўз ичига олиши керак бўлган кафиллар агентлигини яратиш бўлиши керак».\nМузокаралар Украинада фаол жанговар ҳаракатлар давом этаётган, мамлакатнинг бир қисми Россия қўшинлари томонидан ишғол қилинган бир пайтда ўтказилмоқда. Бу музокаралар жараёнини жиддий равишда секинлаштиради ва мураккаблаштиради. Украиналик музокарачиларнинг кайфиятига Бучада тинч аҳолининг қирғин қилинишига оид далилларнинг пайдо бўлиши кучли таъсир кўрсатган.


Тошкентда кредит картаси билан қаердан ва қандай қилиб пул олиш мумкин? - Фарғона.Ру ахборот агентлиги\n10:36 msk, 31 Май 2020\nLenta.ru сайтидан олинган фотосурат\nКредит карталаридан барча ривожланган мамлакатлар аҳолиси анчадан буён ва фаол фойдаланади. Бу борада Ўзбекистонда ишлар қандай? Бу каби саволга аниқ жавоб топишга чўнтагида кредит картаси бўлган сайёҳ танишимнинг – ўзи туғилиб ўсган Сибирдан бошқа ҳеч қаерда бўлмаган камсуқум йигитнинг Ўзбекистон пойтахтига меҳмонга келиши сабаб бўлди.\nШундай қилиб, олдимизда ечилиши керак масала турарди. Берилган: Visa Electron валютали кредит картаси. Топиш керак: 100 АҚШ долларини сўмга айлантириб берадиган банкомат. Исботлаш керак: Ўзбекистон пойтахти тараққиётда Сибирдаги кичкинагина шаҳарчадан қолишмайди, балки ундан ҳам ўзиб кетган.\nБу масалани ечиш учун биз аввало Тошкентда қаерда кредит картаси билан пул олиш мумкинлигини ўрганишга ҳаракат қилдик. Афсуски, маълумотлар жуда оз эди, биз фақат ўнтагина банкомат топишга муваффақ бўлдик, ундан ҳам тўққизтаси меҳмонхоналарда экан. Аслида, шунака бўлиши ҳам керак, - дея юпата бошладик ўзимизни, - ахир бунақа кредит карталари фақат чет эллик сайёҳлардагина бор-да. Бу рўйхат билан қуролланиб, пул олишга кетдик.\nДастлаб Ўзбекистон пойтахтидаги энг қиммат ва бообрў меҳмонхона – “Интерконтинентал”га кирдик. Хушмуомала эшик оғаси банкомат банд бўлгани учун биздан бироз кутиб туришни илтимос қилди: банкомат олдида пул олишга ҳаракат қилиб, қанақадир чет эллик ва унинг таржимони асабий типирчилашарди. Банкомат барибир уларга пул бермади ва руҳи тушган сайёҳ бизга ўрин бўшатди. Банкомат биз солган картани қабул қилиб олиб, унда пул борлигини тасдиқлади, аммо бизга ҳам пул бермади. Биз эшик оғаси ва маъмуриятдан икки одамни ёрдамга чақирдик, бироқ меҳмонхона ходимларидан бирортаси ҳам бу айёр машинадан фойдаланишни билмас эканлар. Уларга фақат барча меҳмонхоналардаги банкоматлар валютали эмас, сўмли экани маълум экан. Валютали банкомат эса шу меҳмонхонанинг ўзида жойлашган саррофхонада бор экан. Фақат улар сарроф амалиёт учун фоиз олишини айтиб, бизни огоҳлантирдилар. Бироқ саррофхонада бизга “бу турдаги карта билан ишламасликлари”ни айтишиб, илтимосимизни рад этишди. Биз меҳмон билан бир-биримизга қараб хўрсиндик-да, бахтимизни бошқа ерда синаб кўришга қарор қилдик.\n“Интерконтинентал”дан икки қадам нарида Ўзбекистон Миллий Банкининг (ЎМБ) баланд иморати жойлашган, у ҳам рўйхатимизда бор эди. Аммо кириш эшиги олдидаги қўриқчилар улардаги банкомат фақат ушбу молия муассасаси ходимлари учунгина эканини тушунтирдилар. Шунинг учун ҳам бизни у ёққа қўймадилар.\nЯхшиямки, пойтахтда меҳмонхоналар кўп. Аммо “Рэдиссон САС”, “Дедеман Силк Роуд”, “Марказий”, “Ўзбекистон” меҳмонхоналарида ҳам мақсадга эришолмадик.\nМашъум рўйхатда биз синаб кўрмаган яна учта – “Ле Гранде Плаз”, “Тошкент Палас” ва “Гранд Мир” меҳмонхоналаридаги банкоматлар қолганди. Аммо пойтахтимиз меҳмони анча асабини йўқотганини айтиб, тажрибани давом эттиришдан бош тортди.\nШу тариқа масала ечилмай қолди: россиялик йигитга Ўзбекистон пойтахти Сибирдаги кичкинагина шаҳарчадан кўра илғорроқ эканини исботлаб бўлмади.


17:55 / 13.11.2016 | Zuhra | 2438\nАссалому алайкум! Психологияда онгимизни ташқи дунёга таъсири бор, инсон нимагаки ишонса ўша рўй бeради. Қидирганини топади ва истаганини кўради. Фикр моддийлашиши ҳақиқат дeб ҳисоблашади, дeмак биз ниманики ўйлайвeрсак онгимиз уни моддилика йўналтиради ва у ҳаётимизда рўй бeра бошлайди. Бу динимизда қанчалик ўз тақсдиғини топа олади.\nВа алайкум ассалом! Аслида бу фан ҳам Исломнинг бир неча юз бўлакларидан бир кичик бўлагидир. Соҳа мутахассислари бунга ўзлари томонидан кўп нарсаларни қўшиб олишган. АЛЛОҲДАН ВА ОДАМЛАРДАН ЯХШИ ГУМОНДА БЎЛИШ Аллоҳдан яхши гумонда бўлиш «У Зот мени авф қилади, мағфират қилади ва Ўзининг кенг раҳмати ила раҳм қилади» деган умид билан Аллоҳ таолога ибодат қилаверишдир. Бу аввал келган эҳтиёт бўлишга зид эмас. Эҳтиёткорликни яхши гумонга қўшиб олиб бориш керак. Аллоҳ таолога итоат қилиб, яхши умидда бўлиш ва қайтарганидан қайтиб, ҳушёр бўлиш лозим. Одамлар ҳақида яхши гумонда бўлиш эса улардан ҳолини билмайдиганлари ҳақида «Улар Аллоҳ таолонинг тоатида мендан кўра яхшироқ бўлсалар керак», деган гумонни қилишдир. Аммо ким очиқ-ойдин осийлик қилаётган бўлса, уларни Аллоҳ таоло учун ёмон кўриш лозим. Ана ўша иймоннинг баркамоллиги ҳисобланади. Одамлардан эҳтиёт бўлиш эса улар билан бўладиган муомалада эҳтиёт бўлиб, жанжалдан қочиб, тинчлик ва осойишталикнинг пайидан бўлишдир. عَنْ أَبِي هُرَيْرَةَ رَضِي اللهُ عَنْهُ، عَنِ النَّبِيِّ صَلَي الله عَلَيْهِ وَسَلَّم قَالَ: قَالَ اللهُ عَزَّ وَجَلَّ: أَنَا عِنْدَ ظَنِّ عَبْدِي بِي. رَوَاهُ الشَّيْخَانِ وَالتِّرْمِذِيُّ Абу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Аллоҳ азза ва жалла «Бандам Мен ҳақимда нима гумон қилса, ўшандоқман» деди», дедилар». Икки шайх ва Термизий ривоят қилганлар. Шарҳ: Банда Аллоҳ таоло ҳақида қандай гумон қилса, Аллоҳ таоло унга ўша гумонга мос муомала қилади. Шунинг учун мўмин банда доимо Аллоҳ таоло ҳақида яхши гумонда бўлмоғи керак. وَعَنْهُ عَنْ النَّبِيِّ صَلَي الله عَلَيْهِ وَسَلَّم قَالَ: حُسْنُ الظَّنِّ مِنْ حُسْنِ الْعِبَادَةِ. رَوَاهُ أَبُو دَاوُدَ Яна ўша кишидан ривоят қилинади: «Набий соллаллоҳу алайҳи васаллам: «Яхши гумон яхши ибодатдандир», дедилар». Абу Довуд ривоят қилганлар. Шарҳ: Аллоҳ таоло ҳақида яхши гумонда бўлиш У Зотнинг ҳаққини адо этишдир. Шунинг учун ҳам бу иш яхши ибодатдан ҳисобланади. Одамлар ҳақида яхши гумонда бўлиш эса ўз эгасини одамларнинг ёмон кўришидан ва ҳасадидан асрайди. Шунинг учун ҳам бу иш яхши ибодатдан ҳисобланади. Аллоҳ таоло ҳақида ёмон гумон қилиш куфрдир. Одамлар ҳақида ёмон гумонда бўлиш маъсиятдир. (“Ҳадис ва Ҳаёт” китобидан). Валлоҳу аълам!\nЛут алайҳиссалом ҳақларида\nИсломга кирган биродарлар\nОта-она учун тавба қилиш\nАшъарий ва Мотрудий ақидавий мазҳабларига амал қилмаслик гуноҳми?\nҲурматини қўйиб дуо қилиш\nЎтганларни гуноҳларига келажак жавоб бериши адолатданми?


Токларни хомток қилиш бўйича тавсиялар - Agronet.uz\nТокларни хомток қилиш бўйича тавсиялар\nМуаллиф Агроном 10.05.2020\nХомток қилиш – ток парвариш қилиш усулларидан бири. Бунда ортиқча яшил новдаларни олиб ташланади. Бу эса қолган новдаларнинг яхши ривожланиши ва мева тугиши учун шароит яратади.\nТокда шўралар пайдо бўлиши билан хомток қилинади. Новдаларда тўпгул ҳосил бўлиши билан ҳосил новдаларини ҳосилсиз новдалардан фарқ қилиш ва ортиқчасини юлиб ташлаш мумкин. Новдаларнинг узунлиги 40-50см га етганда улар симбағазга боғланади. Агар тўпгул ўрнига жингалак чиқса, бу новда ҳосилсиз бўлади. Ҳосил қилмаслиги аниқ бўлган новдаларни эрта хомток қилиш қўшимча миқдорда новдалар, шу жумладан ҳосил қиладиган новдаларнинг ривожланишига ёрдам беради.\nХомтокни эрта гуллайдиган навлар бўлган майдонлардан бошлаш зарур. Токнинг кўп йиллик зангларидан ўсиб чиққан бачки (қўлтиқ) новдалар биринчи навбатда олиб ташланади. Бунда токни шакллантириш ва зангнинг ўрнини босиш учун керак бўладиган бачки новдалар қолдирилади.\nҲар бир нав учун тупдаги ҳосил қилмайдиган новдалар нисбати олинадиган ҳосил ва новданинг ўсиш кучини, шунингдек, экологик ва агротехник шароитини ҳисобга олган ҳолда белгиланади. Масалан, суғориладиган ерларда етиштириладиган кишмишбоп навларда ҳар иккита ҳосилдор новдага бир-иккита ҳосилсиз новда қолдириш керак.\nЛалми токзорларда қиш, баҳор давридаги ёғингарчиликни ҳисобга олган ҳолда хомток қилинади. Бир вақтнинг ўзида олинадиган ҳосил миқдори нормаллаштирилади. Ҳар бир ҳосилдор новдага битта ҳосил қилмайдиган новда қолдирилади. Ёғингарчилик кам бўлган йилларда токнинг жуда кучсизланиб кетишининг олдини олиш мақсадида шўрали новдаларнинг учдан бир қисмини олиб ташлаш керак. Техник навларнинг кўпчилигида ҳосилсиз новдалар оз қолдирилади. Чунки уларда кўп миқдорда шўралар яъни яшил новдалар ривожланади.\nХомток қилишни имкони борича тезроқ тугатиш керак. Агарда ҳосил берадиган ва ўринбосар новдаларнинг бир\nжойидан 2 ёки 3 та кўк новда ўсиб чиққан бўлса, бунда ҳосилли новда қолдирилиб, ҳосилсизлари олиб ташланади.\nБиринчи хомток шўралар аниқ шакллангандан кейин ўтказилади.\nБуни шўра хомток, ток тўлиқ гулдан чиққандан кейин қилинадиган хомтокни ғўра хомток дейилади. Бу даврда ғўраларнинг катталиги тахминан мошдек, айрим ток навларида нўхатдек бўлиб қолади. Шўра хомток даврида кундадан ўсиб чиққан бақувват новдалардан 3-4 таси қолдирилиб, қолганларини чўкиртак қолдирмай кесиб ташланади. 3-4 та қолдирилган новдалар келгусида қариган зангларни ёшартиришда фойдаланилади. Кундада новдалар қолдиришда токнинг умумий ҳолатига қараш зарур.\nҒўра хомток қилишда шўра хомтокдан қолиб кетган ортиқча ва шу йилги новданинг қўлтиғидан ўсиб чиққан бачки новдалар танаси қотиб ёғочланмасдан қўлда аста-секин бир томонга қийшайтириб олиб ташланади. Ҳар бир хомтокдан кейин новдалар симбағазларга салгина тортиб боғланади.\nШуни алоҳида таъкидлаш керакки, айниқса, шўра хомтокдан кейин қолдирилган кўк новдалар жуда мўрт бўлади ва ён томони шўра хомтокда очилиб қолган бўлади. Шунинг учун хомток қилингандан кейин кўк новдаларни тезда боғлаш лозим. Акс ҳолда салгина шамолга ҳам синиб кетади.\nМанба: «Узум етиштириш ва майиз қуритишнинг замонавий технологияси», Р.М.Абдуллаев, М.М.Мирзаев, У.Я.Набиев\nХандон писта етиштириш\nОлхўри меваси навлари\nТомчилатиб суғориш тизимининг афзалликлари\nГилос етиштириш ва мўл ҳосил олиш сирлари\nАнор экиш ва парваришлаш\nЮртимизда етиштириладиган винобоп узум навлари\nИнтенсив боғ қандай бўлади?\nМевали дарахтларни ўғитлаш меъёрлари ва муддатлари\nЯхоб бериш қандай жараён?


Жамғариб бориладиган омонатлар\nЖамғариб бориладиган омонатлар деб банк омонати шартномасининг маълум шартлари асосида дастлабки омонат суммасига қўшимча маблағ киритиб бориш ҳуқуқи сақланган ҳолда йиғилиб борилувчи омонатларга айтилади.\nЖамғариб бориладиган омонатлар бўйича банк ва омонатчи ўртасида банк омонати шартномаси тузилади ва шартнома тузилгандан сўнг омонатчи шартномада келтирилган дастлабки омонат суммасини киритиши лозим бўлади.\nЖамғариб бориладиган омонатлар:\nМақсадли жамғарма омонатлар деб аниқ мақсадлар учун йиғилиб бориладиган ва шу мақсадларга йўналтирилган омонатларга айтилади.\nЮтуқли жамғарма омонатлар деб фоизлари омонатчига ютуқлар кўринишида тўлаб бориладиган омонатларга айтилади. Ютуқлар пул маблағлари, омонатга қўшимча фоизлар, буюмлар кўринишида бўлиши мумкин.\nШартли жамғарма омонатлар учинчи шахслар номига очилган омонатлар бўлиб, уларни омонат қўйишда банк омонати шартномасида кўрсатилган шартларни бажаргандан сўнг тасарруф этиш мумкин.\nМасалан, “Омонат омонатчи ўқув муассасасини битиргандан сўнг берилади” ёки “Вояга етгач берилади” деган шартлар белгиланиши мумкин. Омонатчининг хоҳиши билан банк омонати шартномасида шартни бажариш муддати кўрсатилиши мумкин. Масалан, “Омонат омонатчи ўқишни тугатгандан кейин 20__йилда берилади”.\nва бошқа шартлар ўрнатиш билан бўлиши мумкин.\nБанклар томонидан омонатчиларнинг ёзма топшириғи билан жамғарма омонат ҳисоб рақамлари бўйича операциялар амалга оширилиши мумкин. Масалан, банк омонатчининг топшириғи билан унинг жамғарма омонати суммасини ва унга ҳисобланган фоизларни банкдан олинган кредитни ёки коммунал ва бошқа тўловларни тўлашга йўналтириши мумкин.\nАгар банк омонати шартномасида бошқача тартиб назарда тутилмаган бўлса, омонатчи банк омонати тугаган муддатдан сўнг жамғарма омонат суммасини талаб қилмаса, шартнома талаб қилиб олингунгача бўлган омонат шартларидаги муддатга узайтирилган ҳисобланади.\nОмонатлар бўйича қўшимча маълумотни банкларнинг ҳудудий филиалларида, шунингдек, уларнинг веб-сайтларидан олиш мумкин.\nжамғариб бориладиган омонат\nЎзбекистон Республикаси банкларида депозит операцияларини амалга ошириш тартиби тўғрисидаги йўриқнома


(797 - 865)\nОлимнинг тўлиқ исми Абул Аббос Аҳмад ибн Муҳаммад ибн Касир ал-Фарғонийдир. Манбаларда унинг фарғоналик эканлигидан ташқари деярли бошқа маълумотлар сақланмаган. Лекин шуни ҳам эътиборга олиш керакки, ўрта асрларда мусулмон ўлкаларида бўлган анъанага биноан, мамлакат пойтахти ёки марказини ҳам мамлакат номи билан аташган. Баъзи араб мамлакатларида бу одат ҳозир ҳам сақланиб қолган. Мисрнинг пойтахти Қохирани - Миср, Шом (Сурия) нинг пойтахти Дамашқни Шом дейилиши шундан. Ана шу одатга кўра, ўрта асрлардаги Фарғона водийсининг марказий шаҳри Ахсикатни ҳам Фарғона дейишган. Ал-Фарғоний Фарғона водийсининг Қубо (Қува) қишлоғида туғилган. Шуниси маълумки, ал-Фарғоний халифа Хорун ар-Рашиднинг шарқий ерларидаги муовини, ўғли Абдуллоҳнинг (бўлажак халифа ал-Маъмуннинг) Марвдаги олимлари доирасига кирган. Эҳтимол Абдуллоҳ ёшлигидан билимга чанқоқ бўлгани учундир, 806 йили Марвга ноиб бўлиб тайинланганида, Мовароуннаҳр, Хуросон, Хоразмдан олимларни ва истеъдодли ёшларни тўплай бошлаган. Бу олимларнинг асосий қисми Абдуллоҳ у ерга келганидан аввалроқ тўпланган бўлиши ҳам эҳтимолдан холи эмас, чунки Марв аввалдан, Сосонийлар давриданоқ йирик илмий марказ ҳисобланган. 615 йили энг сўнги Сосоний шаҳаншоҳ Яздигард ибн Шаҳриёр араблар таъқибидан қочиб бу ерга келганида пойтахтдаги кутубхона китобларини ҳам олиб келганлиги маълум.\nХалифа Хорун ар-Рашид 809 йили Тусда тўсатдан вафот этади ва унинг васиятига кўра, Бағдодда тахтга катта ўғли - Муҳаммад ал-Амин номи билан ўтиради. Саройдаги хуросонлик аъёнлар эса Абдуллоҳни тахтни қўлга олишга даъват этадилар. 811 йилдан 813 йилгача ака-ука Муҳаммад ва Абдуллоҳ ўртасида тахт учун олиб борилган кураш Абдуллоҳнинг ғалабаси билан тугайди ва Муҳаммад қатл қилинади. Ўша йили Абдуллоҳ тахтга ал-Маъмун номи билан ўтиради. Лекин у Бағдодга бормай 819 йилга қадар Марвда яшайди. Натижада Марв 813 йилдан то 819 йилгача халифаликнинг вақтинча пойтахти бўлиб туради. 819 йили ал-Маъмун бутун сарой аъёнлари ва уламолари билан бирга Бағдодга кўчиб ўтади. Шундай бўлса ҳам ал-Маъмун қўл остида у тузган илмий марказ "Байт ул-ҳикма"да ишлаган олимлар орасида ал-Фарғоний номи эслатилмайди. Бунинг сабаби, шундай бўлиши мумкин: у даврда халифаликда иккита расадхона фаолият олиб борарди, бири Бағдоднинг аш-Шаммосия маҳалласида ва иккинчиси Дамашқ яқинидаги Касиюн тепалигида эди. Бу расадхоналарнинг ҳар бирида "Байт ул-ҳикма" олимларининг иккита доимий гуруҳлари ишлар эди. Ана шу олимларнинг ўзи расадхоналари ҳожатидан келиб чиқиб, илмий экспедициялар уюштирардилар ва умумий раҳбарлик Бағдоддан туриб бошқариларди. Балки, ал-Фарғоний Дамашқдаги олимлар гуруҳида бўлиши, ал-Маъмун уни Бағдодга келиши биланоқ у ерга юборган бўлиши мумкин. Абу Райхон Берунийнинг бир хабари шундай тахминга асос бўлади. Унинг айтишига кўра, Бағдод расадхонасининг ишида Яҳё ибн Абу Мансур, ал-Хоразмий ва бошқа олимлар, Дамашқ расадхонасида эса Холид ибн Абдумалик ва ал-Фарғоний билан бирга иккинчи гуруҳ олимлар ишлаганлар. У шунингдек, ал-Фарғонийнинг Сурия шимолида, Синжор саҳросида 832-833 йиллар Тадмур ва ар-Раққа оралиғида ер меридиани бир даражасининг узунлигини ўлчашда иштирок этганини ҳам айтган.\nНиҳоят, ал-Фарғонийнинг ҳаёти ҳақидаги энг сўнгги ва энг аниқ хабар 861 йил билан боғланади. Мавжуд маълумотларга кўра, у шу йили Қоҳира яқинидаги Равзо оролида нилометрни, яъни Нил дарёси сув сатҳини белгиловчи ускунани ясаган.\nАл-Фарғоний ҳаётининг муддати ҳақида ҳам қиёслар қилиш мумкин. Агар унинг ҳаётини ал-Хоразмийнинг ҳаёти билан қиёс қилсак, қуйидаги ҳулосага келамиз. Маълумки, ал-Хоразмийнинг номи ёзма манбаларда охирги марта 847 йили халифа ал-Восиқнинг ўлими муносабати билан эслатилади ва шундан сўнг учрамайди. Шунга кўра унинг ўлган йили деб 850 йил қабул қилинган. Ал-Фарғонийнинг номи охирги марта 861 йили Нилнинг сатҳини ўлчагич ускунасини таъмирлаш муносабати билан эслатилади. Яна бир маълумотга кўра, ал-Фарғоний Мисрда насронийлар орасида яшаб, уларнинг динига ўтганлиги ва шунинг учун у қатл қилинганлиги қайд этилади. Лекин, қатл қилинган йили эслатилмайди. Лекин бу ал-Фарғоний ўша машҳур астроном ал-Фарғонийми ё бошқасими - бу номаълум. Ҳар ҳолда ал-Фарғоний 861 йилдан кейин кўп яшамаган ва унинг ўлган йили деб 865 йилни қабул қилиш мумкин. Агар у ал-Маъмун билан 819 йили Марвдан Бағдодга кетаётганда 20-25 ёшлар чамасида бўлган десак, у ҳолда унинг туғилган йили деб 797 ёки 798 йилни қабул қилиш мумкин. У ҳолда унинг ҳаёт муддати 67 - 68 ёшни ташкил қилади.\nАл-Фарғонийнинг ҳаёти ҳақидаги маълумотлар жуда кам бўлганлигига қарамай, ўрта асрларда Шарқда унинг номи машҳур бўлган. Ибн ан-Надим (X аср), Ибн ал-Қифтий (XII-XII асрлар), Абул Фараж Бар Эбрей (XIII аср), Ҳожи Халифа (XVII аср) каби Шарқ фиҳристчилари уни ўз асарларида эслатадилар.\n"Байт ул-ҳикма"да тахминан 840 йилга қадар тадқиқотлар олиб борган Аҳмад Фарғоний кейинчалик Дамашқ ва Қохирада чуқур илмий ва амалий ишларни давом эттириб, самарали ижоди билан катта шуҳрат қозонди. Ўшандан буён бутун дунёда унинг асарларига бўлган қизиқиш давом этиб келмоқда. XII асрдаёқ испан олимлари кремонлик Герардо, севильялик Иоанн унинг «Юлдузлар илми усули китоб»и асарини арабчадан лотин тилига таржима қилдилар. Ал-Фарғоний таржимонлар томонидан унга берилган «Алфраганус» номи билан дунёга танилди. Унинг лотин ва бошқа ғарб тилларига таржима қилинган мазкур асари _Ғарбий Европада тўрт юз йил давомида фалакиёт илмидан асосий қўлланма бўлиб келди. Христафор Колумб 1492 йилда "Санта Мария" номли кема етакчилигида учта кема билан дунё океанлари оша қилган саёҳати давомида ал-Фарғонийнинг дунё харитасидан кенг фойдаланганлигини алоҳида эътироф этган. XVI асрга келиб Ғарбий Европа астрономлари уюшмаси Ойдаги кратерларнинг бирига "Алфраганус" номини беришга қарор қилган.\nЎз давридаги аниқ фанларнинг деярли барча соҳаларида тадқиқотлар олиб бориб, юзга яқин асар яратган ал-Фарғонийнинг фақат саккизта асари бизгача етиб келганлиги маълум. Ал-Фарғонийнинг буюк хизматларидан бири шундаки, у ўзининг "Юлдузлар илми усули китоби" асарида I асрда яшаб ўтган машҳур Клавдий Птолемейнинг фалакиёт соҳасида асосий қомус ҳисобланган "Алмагаст" асаридаги талай хатоларни аниқлаб, тўғрилаб берди. Ушбу асар яна етти номда шуҳрат қозонган. "Осмон жисмлари ҳаракати ва юлдузлар илми тўплами", "Ўттиз фаслдан иборат фалакиёт китоби", "Алмагест" муқаддимаси учун ўттизта фасл", "Осмон сфералари сабаблари", "Осмон сфераларининг тузилиши", "Алмагест" ("Алмажистий"), "Астрономия фани" номлари билан аталиб, ҳозирда унинг қўлёзмалари Бағдод (2959 олтинчи номда), Дублин (Битти, 4114), Қохира (Микат, 944, 194, 310, 311), Лейден (8418/5), Санкт-Петербург (3059/3), Москва (154/2), Оксфорд ( 1, 879/1- иккинчи номда), Париж (2504/3- учинчи ва тўртинчи номда), Принстон (Гарр, 967 - еттинчи номда), Истанбул (Ая София, 2843/2 - тўртинчи номда), Тунис (Миллат кутубхонаси, 02103/1 - иккинчи номда), Фес (Завий, 56- саккизинчи номда) каби бир қатор давлат ва шаҳар кутубхоналарида сақланмоқда.\nЎша даврларда мусулмон мамлакатларининг олимлари, хусусан, Аҳмад ал-Фарғоний астрономияни турлича номлаганлар: "Илм ал-ҳайъа" (Шакл ҳақидаги фан"), "Илм ал-Фалак" ("Осмон сфераси ҳақидаги фан"), "Илм ал-нужум" ("Юлдузлар илми") . Охирги икки атама бир пайтнинг ўзида ҳам астрономияни, ҳам мунажжимликни ифодалаган.\nЎрта асрлардаги мусулмон мамлакатлари астрономларининиг, жумладан, улуғ ватандошимиз ал-Фарғонийнинг фанга қўшган муҳим ҳиссаси шундан иборатки, йиллар, асрлар ўтиши билан сайёрамиз ўлчамлари, шаҳарларнинг жуғрофий координаталари осмон экватори ва эклиптика орасидаги бурчакни, Қуёш, Ойнинг айланиш даврлари, уларнинг тутилишини, Қуёш, Ой ва сайёралар ҳаракатларини тавсифлашга доир ҳисоблашларга тобора кўпроқ аниқликлар киритдилар. Уларнинг юксак заковати билан бу ҳаракатларнинг ҳандасавий (геометрик) модели такомилаштирилди, қўзғалмас юлдузлар ўлчамлари, уларнинг эклиптик координаталарини ҳисоблашга доир бир қатор муаммолар ҳал этилди, ўнлаб кашфиётлар қилинди. Бундан ташқари, Шарқда мунажжимликка оид башоратларда эклиптика ва горизонтнинг кесишув нуқтасидан келиб чиқиб, одам туғилишини ва бирон ҳодисанинг вақтини айтиб берганлар.\nАҳмад ал-Фарғоний Ўрта асрда табиий-илмий билимларнинг ривожига улкан ҳисса қўшган олим сифатида манбаларда, сўнгги Ғарб ва Шарқ муаллифлари асарларида, ўз юрти Ўзбекистонда, айниқса, зўр ғурур ва ифтихор билан тилга олинади, ўрганилади. Улуғ ватандошимиз яратган ҳар бир асарнинг аҳамияти, унинг ҳар қайси соҳа ривожига қўшган ҳиссаси, сермазмун ҳаётининг саҳифалари кўплаб мақолалар, китоблар мавзуи барча юртдошларимиз учун фахр-ифтихор манбаидир.


Канада бош вазири масжиддаги отишмани “қўрқоқ ҳужум” деб атади\nКанада бош вазири Жастин Трюдо Квебекда жойлашган масжиддаги отишмани “қўрқоқ ҳужум” деб атади ва унда қурбон бўлганлар ҳамда улар оила аъзолари ҳақида ўйлаётганини ёзди.\nАввалроқ бир қатор ОАВлар Квебекдаги маданий марказ раҳбарига асосан шаҳарда жойлашган масжидда юз берган отишма оқибатида беш киши ҳалок бўлгани ҳақида хабар берганди. Radio Canada радиостанцияси таъкидлашича, Квебекдаги ислом маданият марказини шаҳарнинг “катта масжиди” деб аташади.\n“Бугун канадаликлар Квебекдаги масжидга уюштирилган қўрқоқ ҳужум оқибатида ҳалок бўлганлар хотирасини ёд этмоқда. Мен қурбонлар ҳамда уларнинг оила аъзолари ҳақида ўйлаяпман”, - деб ёзди Трудо Twitter’да.\nАгентлик шунингдек отишмада иштирок этган уч нафар қуролланган номаълум шахс ҳақида ҳам хабар берганди. Бу ҳолат якшанба куни маҳаллий вақт билан 20.00 да, кечки ибодат вақтида содир бўлган.\nHuffington Post Quebec газетасининг ёзишича, масжиддаги отишма туфайли икки киши ҳибсга олинган бўлиши мумкин. Газета маълумотига кўра, воқеа жойида полиция кенг қамровли амалиёт ўтказмоқда. Уларнинг аксарият қисми “яхши қуролланган”.\nКанада Жастин Трюдо Квебек


Дунë, 16 ноябр 2017\n16 июл 2019, Тошкент вақти: 16:06\nпайшанба 16 ноябр 2017\nЭрон-Ироқ чегарасидаги зилзиладан омон қолганлар иккинчи кечани кўчада ўтказди\nЭрон-Ироқ чегарасида содир бўлган зилзиладан омон қолган минглаб одам 15 ноябрга ўтар тунни ҳам, совуқ бўлишига қарамай, қўлбола чодирларда ёки кўчаларда ўтказишга мажбур бўлди. Уйсиз қолганлар озиқ-овқат, сув ва ҳаёт учун муҳим бўлган бошқа маҳсулотларга муҳтож экани билдирилди.\nRussia Today телеканали АҚШда чет эл агенти сифатида рўйхатга олинди\nРосиянинг Russia Today - RT давлат телеканали хориж ҳукуматларининг Америка ҳудудидаги тарғибот ишларини чеклашга қаратилган ўн йил аввал қабул қилинган қонун асосида АҚШда чет эл агенти сифатида рўйхатга олинди.\nЎзбекистонлик 45 йўловчи 4 кундан буён Пензада бузилган автобусда қолмоқда (ФОТО)\nЎзбекистонлик меҳнат муҳожирларини Москвадан Тошкентга олиб кетаётган “Сетра” автобуси Пенза шаҳри атрофида бузилиб, йўлда қолиб кетди. Бу хабарни Озодликка етказган муҳожирларнинг айтишича, 10 ноябрдан бери автобусда тунаётган йўловчилар орасида гўдаклар ҳам бор. Пенза шаҳри ва унинг атрофларида ҳавонинг шу кундаги бир кеча-кундузлик ўртача ҳарорати 0 даражанинг атрофида.\nЭрон - Ироқ чегарасидаги зилзилада камида 328 одам ҳалок бўлди\nРасмий Теҳроннинг 13 ноябрь куни билдиришича, Эронда 12 ноябрь куни юз берган зилзилада камида 207 одам ҳалок бўлди, 1700 нафардан кўпроқ одам жароҳатланди. Расмий хабарда айтилишича, зилзила 12 ноябрь куни кеч соат 9дан 48 дақиқа ўтганида Эрон билан Ироқ чегараси атрофидаги ҳудудларда юз берди.\nТрамп: Мен Путиннинг сайловга аралашмагани ҳақидаги сўзларига ишонаман\nАҚШ президенти Дональд Трамп, Америкада ўтган сайловларга Кремлнинг аралашмагани ҳақида Россия президенти Владимир Путиннинг баёнотларига ишониши ҳақида айтди. У бу ҳақда Вьетнамда ўтаётган Осиё-Тинч океани мамлакатлари ҳамкорлиги қатнашчиларининг саммитида гапирди.\nОқ уй: Трамп Вьетнамда Путин билан учрашмайди\nОсиё-Тинч океани мамлакатлари иқтисодий ҳамкорлиги (APEC) саммитида иштирок этаётган АҚШ президенти Дональд Трамп Россия президенти Владимир Путин билан учрашмайди. Бу ҳақда Оқ уй матбуот котиби Сара Сандерс билдирди.\nШимолий Кореяда Интернетдан фойдаланиш мумкинми?\nШимолий Кореяда шифокорлар видео конференцияларда иштирок этиши мумкин. Мамлакат аҳолиси смартфонлар орқали бир-бирига мактуб ёза олади. Мамлакат элитаси онлайн банкинг хизматларидан фойдалана олади.\nХавфсизлик бўйича таҳлилчилар: Ғарбнинг Россияга жавоби “маҳдуд ва заиф” бўлиб қолмоқда\nХавфсизлик ва ташқи сиёсат масалалари бўйича бир гуруҳ таҳлилчилар Ғарб ҳукуматлари Кремлнинг демократик мамлакатларга қарши кескин “душманлик хатти-ҳаракатлари”га “маҳдуд ва заиф” жавоб қайтарди, деб ҳисобламоқда.\nЁшлар иттифоқи раҳбари Москвада соқолли аспирантга танбеҳ берди\n8 ноябрь куни Москвадаги Кончилик институти мажлислар залида Ўзбекистон Ёшлар иттифоқи делегацияси ва мамлакат элчихонаси вакилларининг талаба ёшлар билан учрашуви бўлиб ўтди. Ўзбекистон ëшлари расмий раҳбари Қаҳрамон Қуронбоев¸ Россиядаги талабалар билан илк учрашувида¸ ўзидан савол сўраган аспирантнинг соқолини танқид қилди.\n"Депорт"га тушган ўзбеклар ФСБ назоратига тушгани учун Ўзбекистонга юборилмаяпти\nСамаранинг Хорижликларни вақтинчалик сақлаш марказида (СУВСИГ) қолаётган бир гуруҳ ўзбекистонлик муҳожир ФСБ рухсатисиз уйга кета олмаётганидан арз қилди. Ўзбекистонлик маҳбусларнинг айтишича, махсус хизматлар текширувидан ўтган ўзбеклар ўз ҳисобларига Қозоғистон чегарасигача жўнатилмоқда.\nМосквадаги ёнғинда ўлганлар орасида ўзбекистонликлар ҳам бор\nРоссия Тергов қўмитаси Москва шимолидаги ёнғинда олти муҳожирнинг ўлгани юзасидан жиноий иш қўзғатди. Озодликка келаëтган хабарларга кўра¸ ишчилар битовкасида куйиб ўлган 5 эркак ва бир аёл орасида ўзбекистонликлар ҳам бор. Дастлабки тергов туғилган кунни нишонлашга йиғилган муҳожирларнинг ëнғин хавфсизлигига амал қилмаганидан фожиа содир бўлганини тахмин қилмоқда.\nМахсус ПИАР? Шоу бизнес вакиллари Мажбурий ижро бюросини мақташ кампаниясини бошлади


Россияда бор-йўғи 22 грамм келувчи митти мобил телефон тақдим этилди - Zamin.uz\nРоссиянинг маиший техника ишлаб чиқарувчи INOI компанияси брелокдек келадиган митти мобил телефон INOI 102’ни тақдим этди. Эътиборлиси, телефоннинг оғирлиги бор-йўғи 22 граммни ташкил қилади.\nТелефон 2G/GSM стандартидаги мобил тармоқларда ишлаш учун мўлжалланган. INOI 102 Россия бозорида тақдим этилган энг кичик телефон бўлиб, унинг ўлчамлари 67,8 × 28,1 × 12,4 ммни, оғирлиги эса 22 граммни ташкил қилади.\nТелефон митти ўлчамга эга бўлишига қарамай, тўлақонли мобил телефон каби ишлайди. Унинг ёрдамида қўнғироқлар амалга ошириш ва хабарлар териш мумкин. Бундан ташқари, қурилмани iOS ёки Android’да ишловчи смартфон учун bluetooth-гарнитура сифатида қўллаш мумкин.\nЯнги телефон 0,66 дюймли, 68 × 68 пикселли дисплей, MTK6261D процессори билан жиҳозланган. У Micro-USB порти орқали қувватланувчи 300 мА•соатли батареядан ишлайди.\nТелефонда камера, сенсор экран бўлмаса-да, унга 2 та сим-карта ўрнатиш мумкин. Митти телефон фақат бир рангда таклиф қилиниб, уни 990 рублга сотиб олиш мумкин. “Замин” янгиликларини “Telegram”да кузатиб боринг\n12-11-2017, 15:36, Технология\n13-08-2017, 01:45, Технология\n21-11-2016, 14:31, Технология\n13-09-2016, 14:30, Технология\n24-07-2015, 14:39, Технология\n12-03-2015, 23:46, Технология\nЯнгича дизайн, катта экран ва 5G: Янги iPhone ҳақида нималар маълум?


15:06 14 Декабр 2018\n17:07 12.03.2018 Ҳавола олиш\nҲодисалар ва ЙТҲ (78)\nТОШКЕНТ, 12 мар — Sputnik. Ўзбекистон ҳуқуқ тартибот орган ходимлари фоҳишалик билан шуғулланиш учун аёлларни жўнатиш ишларини йўлга қўйишда гумонланаётган Қозоғистон фуқароси қўлга олинди, деб хабар қилди ИИВ ҳузуридаги Тергов департаменти.\n2018 йил 9 март куни ички ишлар органи ходимлари томонидан ўтказилган тезкор-тадбир натижасида Н.С. ва Ш.М.лар Қозоғистон Республикаси, Чимкент шаҳрига Сирдарё тумани, Қуёш МФЙда жойлашган "Сирдарё" чегара маскани орқали Г.О.ни шахвоний мақсадларда фойдаланиш учун юборишмоқчи бўлган вақтларида ушланганлар.\nҚарор лойиҳасига кўра, умумий ўрта таълим муассасаларининг раҳбар ва педагог ходимларидан уларнинг ўқув юкламаларидан ташқари лавозим мажбуриятлари билан боғлиқ ортиқча ҳисоботлар ва қўшимча маълумотларни талаб қилиш қатъиян тақиқланади.\nРоссия раҳбари сўзларига кўра, ҳар қандай касб эгаси президент бўлиши мумкин. Муҳими, бунга бутун умрини бахшида қилиши керак.\nЎзбекистонда қандай янги байрамлар нишонланади\nТошкент шаҳрида 13 декабрь куни Олий Мажлиси Сенати 17-ялпи мажлисининг биринчи куни бўлиб ўтди.\n14:27Ўқитувчиларга маош тўлаш тартибига оид қарор лойиҳаси тайёрланди\n14:15Путин ким президент бўлиши мумкинлиги ҳақида гапирди\n13:35Ўзбекистонда қандай янги байрамлар нишонланади\n13:13Ўзбекистонда 18 минг оила жамоатчилик вакиллари томонидан яраштирилди\n12:42Ўзбекистонда ким энг кўп солиқларни тўлайди


Эртага Осиё Чемпионати U-23 старт олади - Ўзбекистон ва унинг рақиблари ўз фикрларини айтди\nJan. 8, 2018, 11:59 a.m. 3937\nБугун Чангжоуда U-23 Осиё Чемпионати «A» гуруҳи вакиллари иштирокида турнирдан олдинги матбуот анжумани ўтказилди.\nДастлаб Ўзбекистон олимпия терма жамоаси бош мураббийи Равшан Ҳайдаров ўз фикрларини айтди.\n«Аввало янги йил билан табриклайман. Йилнинг илк мусобақаси эса, жуда қизиқарли ва мухлисларга ёқадиган тарзда кечишига умид қиламан. Мусобақага энг кучли терма жамоалар жамланган. Ўйлайманки, жуда қизиқарли ва кескин баҳслар бизни кутиб турибди.\nУшбу мусобақада потенциал бўйича тенг жамоалар йиғилган ва мусобақа ғолиблиги учун барча терма жамоалар курашади. Мураббий сифатида қайсидир терма жамоанинг имкониятини юқори баҳоламоқчи эмасман. Бу турнирда фаворит ва аутсайдер йўқ. Барчанинг имконияти юқори ва катта салоҳиятга эга терма жамоалар кўп.\nҚатар терма жамоасига қарши илк учрашув биз учун ҳам, Қатар учун ҳам жуда муҳим. Боиси, мусобақада илк учрашувни ғалаба билан бошлаш катта аҳамиятга эга. Қатарга қарши жуда кўп ўйнаганмиз. Аммо, бу турли ёшдаги терма жамоалар ва турли мусобақалар эди. Айтиш мумкин, Қатар жуда кучли ва тажрибали футболчиларга эга терма жамоа», - деди Ҳайдаров.\nХитой ёшлари устози Массимилиано Маддалони турнирда яхши иштирок этишдан умидвор эканини айтди.\n«Мусобақа биз учун жуда катта тажриба мактаби ва катта аҳамиятга эга. Турнир мезбони сифатида ҳаракат қилиш бизга ҳалақит қилмаслигига умид қиламан. Футболчилар профессионал ва бу босимни ҳис қилиб туришибди. Ушбу турнирга яхши тайёргарлик кўрдик ва умид қиламанки, унда яхши иштирок этамиз».\nУммон олимпия терма жамоаси бош мураббийи Ҳамад Ал Азани Форс кўрфази кубогида ғалаба қозонган таркиб билан келганини тан олди.\n«Ушбу турнир биз учун катта синов ва имтиҳон дейиш мумкин. Уммонда яхши авлод футболчилари етишиб чиқмоқда. Улар ушбу турнирга яхши кайфиятда ва яхши натижа кўрсатиш учун ташриф буюришган. Аввалроқ, Форс Кўрфази Кубогида ғалаба қозондик. Ушбу турнирда иштирок этган 20 нафар футболчи Хитойдаги турнирда ҳам иштирок этади. Футболчилар жуда ёш ва шижоатли. Умид қиламанки, турнирда яхши натижа кўрсатамиз».\nҚатар ёшлари устози Феликс Санчес ҳам турнирда яхши иштирок этишдан умидворлигини маълум қилди.\n«Жуда кучли гуруҳда ўйнаймиз. Гуруҳдаги барча рақиблар кучли ва ажойиб таркибга эга. Аввалги мусобақада иштирок этган ўн нафар футболчи бу мусобақада ҳам ўйнайди. Таркибимизда деярли муаммо йўқ. Мусобақада яхши иштирок этишга умид қиламиз. Ушбу турнир жуда қизиқарли ва муросасиз тарзда кечади деб ўйлайман. Гуруҳдаги рақиблар кучли ва уларга қарши муносиб ўйнашга ҳаракат қиламиз».\nЭслатиб ўтамиз, Ўзбекистон ёшлари мусобақадаги дастлабки баҳсни 9 январь куни Қатарга қарши ўтказади.\n19 Октябрь 2404\n19 Октябрь 3218\n19 Октябрь 2824\n19 Октябрь 711\n19 Октябрь 2427\n19 Октябрь 2530\n14 Октябрь 24186\n17 Октябрь 16139\n17 Октябрь 15562\n18 Октябрь 14623